700 MHZ taajuusalueen huutokauppa MHz taajuusalue - PDF\n700 MHZ taajuusalueen huutokauppa MHz taajuusalue\nDownload "700 MHZ taajuusalueen huutokauppa. 1. 700 MHz taajuusalue"\n1 VEO/ Laitinen Kaisa Muistio LIITE 2 1(6) 700 MHZ taajuusalueen huutokauppa MHz taajuusalue Taajuusalue ( ja MHz) on Suomessa osoitettu vuoden 2017 alusta lähtien langattoman laajakaistan käyttöön. Ministeriö tiedotti helmikuussa 2016, että taajuudet kaupalliseen käyttöön Manner-Suomessa huutokaupataan vuoden 2016 lopussa. Taajuusaluetta voidaan käyttää 4G-verkkojen rakentamiseen. Taajuuksilla voidaan kasvattaa kapasiteettia nopeissa langattomissa laajakaistaverkoissa. Huutokaupattavia taajuuksia käytettäisiin todennäköisesti jo olemassa olevien 4 G -verkkojen lisätaajuuksina, joiden avulla voidaan kasvattaa verkkojen kapasiteettia ja tiedonsiirtonopeuksia. 2. Taajuushuutokaupan järjestäminen Viestintävirasto huutokauppaa taajuusalueen vuoden 2016 lopussa. Huutokaupan tavoitteena on taajuuksien tehokkaan käytön varmistaminen. Huutokaupan tavoitteena on myös parantaa valtakunnallisten nopeiden langattomien laajakaistayhteyksien saatavuutta, laatua ja kapasiteettia Suomessa. Myöntämällä langattoman laajakaistan käyttöön lisää taajuuksia, voidaan varmistaa jatkossakin laadukkaan langattoman laajakaistan saatavuus koko Suomessa. Huutokauppaan sovelletaan tietoyhteiskuntakaaren (917/2014) lisäksi valtioneuvoston asetusta radiotaajuuksien huutokaupoista (liitteet 3-4) sekä Viestintäviraston määräystä huutokaupassa noudatettavasta menettelystä. Myönnettävien toimilupien ehdot määrätään toimilupien hakuilmoituksessa (liite 5) ja Viestintäviraston radiolupaehdoissa. Lisäksi huutokauppa edellyttää valtioneuvoston taajuusasetuksen muuttamista (liitteet 6-7). Huutokauppa-asetuksessa säädettäisiin tietoyhteiskuntakaaren mukaisesti: myönnettävien taajuuksien määrä, yritystä kohden myönnettävien taajuuksien enimmäismäärä, käytettävä huutokauppamalli, huutokaupattavien taajuuksien lähtöhinta, huutokaupan osallistumismaksu ja toimilupamaksun maksuaikataulu. Valtioneuvoston taajuusasetusta ehdotetaan samanaikaisesti muutettavaksi siten, että huutokaupattavat taajuudet ilmenevät asetuksesta tarkemmalla tasolla. Viestintävirasto järjestää huutokaupan kansainvälisessä tarjouskilpailussa hankitulla sähköisellä ohjelmistolla yleisen internetin välityksellä. Huutokaupassa käytettäisiin nousevan hinnan huutokauppamallia, eli niin sanottua Simultaneous Multiple Round Auction (SMRA) mallia, jossa kaikki taajuuskaistaparit huutokaupataan yhtä aikaa useammalla tarjouskierroksella. Samaa huutokauppamallia on käytetty kahdessa edellisessä suomalaisessa taajuushuutokaupassa vuosina 2009 ja Tarkemmat määräykset huutokauppamenettelystä annetaan tietoyhteiskuntakaaren mukaan Viestintäviraston määräyksellä. Id Versionumero\n2 2(6) 3. Huutokaupattavat taajuudet Taajuusalueelta on langattomille laajakaistaverkoille osoitettavissa taajuuksia yhteensä 2x30 MHz. Taajuudet (2x30 MHz) myytäisiin huutokaupassa 2x5 MHz taajuuskaistapareissa eli yhteensä kuusi kappaletta viiden megahertsin taajuuskaistapareja. Yritystä kohden voidaan kuitenkin myöntää enintään kaksi kappaletta 5 MHz taajuuskaistapareja. Säännöksen tarkoituksena on estää kilpailun heikentyminen ja taajuuksien hallinnan keskittyminen. Taajuuksia riittäisi näin ollen vähintään kolmelle eri yritykselle mikä turvaisi nykyisten valtakunnallisten matkaviestinverkkojen tulevat taajuustarpeet erityisesti taajamien ulkopuolella. Yritys voi tehokkaasti hyödyntää 2x10 MHz levyistä taajuuskaistaa langattomien laajakaistaverkkojen kapasiteetin ja tiedonsiirtonopeuksien kasvattamiseen. Lisäksi taajuusalueella ( MHz) on neljä kappaletta 5 MHz SDL kanavia (supplementary downlink) eli yhteensä 20 MHz taajuuksia, joita voidaan käyttää siirtämään informaatiota (internet-sisällöt, kuvat ja videot) verkosta päätelaitteeseen. SDL-taajuudet tarjoavat tulevaisuudessa tiedonsiirron lisäkapasiteettia, jota voidaan hyödyntää parempilaatuisien ja nopeampien yhteyksien tarjoamiseen asiakkaille. Nykyisissä 4 G verkoissa ei kuitenkaan vielä voida hyödyntää SDL-verkkoteknologiaa, eikä päätelaitteita ole vielä saatavilla. Myöskään muissa 700 MHz taajuusalueen jo huutokaupanneissa maissa ei ole vielä myyty SDL-taajuuksia. Näin ollen SDL - taajuusalueen huutokauppaaminen ei vielä tässä vaiheessa olisi tarkoituksenmukaista. Venäjällä 700 MHz taajuusaluetta käytetään ilmailun radionavigointiin ja tv-lähetyksiin ja taajuudet on koordinoitava siten, että Suomen laajakaistakäyttö ei häiritse Venäjän edellä mainittuja, kansainvälisillä sopimuksilla suojattuja käyttötarkoituksia. Suomi ja Venäjä ovat päässeet ilmailun radionavigoinnin ja laajakaistakäytön yhteensovittamisen osalta kahdenkeskiseen sopimukseen. Venäjän televisiokäyttöä ja Suomen laajakaistakäyttöä ei ole saatu sovittua eikä Venäjä ole ennakoinut kuinka kauan se aikoo käyttää taajuuksia televisiolähetyksiin. Venäjän tv-lähetykset aiheuttavat rajoitteita taajuuksien käytölle Suomessa. Rajoitteiden määrää ei voida vielä yksiselitteisesti määritellä, koska ei ole varmuutta siitä missä määrin Venäjä tvtaajuuksiaan käyttää. Langattomia laajakaistaverkkoja suunniteltaessa ja rakennettaessa etenkin tukiasemien sekä niiden antennien sijoittelulla ja suuntauksella häiriövaikutusta voidaan kuitenkin pienentää. Keskeiset turvallisuudesta vastaavat viranomaiset ovat tuoneet esiin tarpeensa kaikissa olosuhteissa toimivalle langattomalle laajakaistapalvelulle. Nyt huutokaupattava taajuusalue ei muun muassa edellä mainituista käyttörajoitteista johtuen ole yksinään riittävä turvaamaan viranomaisten laajakaistatarpeita. Näistä syistä johtuen taajuusalue huutokaupataan kaupalliseen käyttöön. Liikenne- ja viestintäministeriö aloittaa syksyllä 2016 valmistelun, jonka tavoitteena on yhdessä keskeisten turvallisuudesta vastaavien viranomaisten sekä teleyritysten kanssa tarkentaa viranomaistoiminnan verkoilta edellyttämiä vaatimuksia ja selvittää ja valmistella tarvittavia muutoksia lainsäädäntöön. Määrättyjen viranomaisten toiminta tulisi voida turvata riittävän kapasiteetin tarjoavalla, toimintavarmalla ja maantieteellisesti kattavalla yhden tai useamman kaupallisen teleyrityksen tarjoamalla useita taajuusalueita hyödyntävällä ja julkisen talouden kannalta kustannustehokkaalla laajakaistaverkolla noin vuoteen 2022 mennessä. Tavoitteena on luoda mekanismi, jolla viranomaiset voivat tarpeen mukaan rahoittaa kaupallisen vaatimustason ylittävän palvelutason kustannuksia. Tarvittavat lainsäädäntömuutokset toteutettaisiin siten, että ne voidaan ottaa huomioon seuraavia taajuustoimilupia myönnettäessä.\n3 3(6) Lisäksi huutokaupattavan taajuusalueen alapuolelta ( / ) voidaan jättää reserviin 2x5 MHz taajuuksia, jotka voidaan tulevaisuudessa mahdollisesti osoittaa viranomaiskäyttöön, mikäli se katsotaan tarpeelliseksi. Lisäksi taajuusalueen yläpuolelle ( / MHz) jää myöhempää käyttötarkoitusta varten 2x3 MHz taajuuksia, joita voidaan tulevaisuudessa mahdollisesti käyttää koneiden ja laitteiden väliseen viestintään (M2M). 4. Huutokaupan maksut Yritykset harjoittavat taajuuksilla kannattavaa liiketoimintaa. Huutokauppa takaa valtiolle oikeidenmukaisen korvauksen erittäin arvokkaiden ja rajallisten taajuuksien luovuttamisesta kaupallisen liiketoiminnan käyttöön. Suomessa huutokauppamaksuja ei ole maksettu kerralla vaan muutamassa erässä toimilupakauden aikana. Suomessa huutokaupat eivät ole vaikuttaneet palvelujen hintaan tai teleyritysten muun liiketoiminnan investointeihin. Huutokaupasta aiheutuu Viestintävirastolle kustannuksia, muun muassa huutokauppaohjelmiston hankinnasta, noin euroa. Kustannusten kattamiseksi huutokauppaan ilmoittautunut yritys on velvollinen suorittamaan euron osallistumismaksun. Huutokaupassa taajuuksia voittanut yritys on velvollinen suorittamaan toimilupamaksun, joka on huutokaupassa hyväksytty korkein tarjous. Taajuuksien lähtöhinta olisi 15 miljoonaa euroa yhtä 5 megahertsin taajuuskaistaparia kohden. Näin ollen huutokaupan tuotto, jos kaikki taajuudet myydään, olisi vähintään 90 miljoonaa euroa. Summa on kuitenkin vain noin yksi promille teleyritysten vuosittaisesta liikevaihdosta suhteutettuna toimilupakauden pituuteen. Lähtöhintaa määriteltäessä on otettu huomioon muun muassa taajuuksien arvioitu taloudellinen arvo, taajuuksien käytettävyys mukaan lukien Venäjän taajuuskäytöstä aiheutuvat rajoitukset ja toimilupakauden pituus. Lähtöhintaa asetettaessa on huomioitu muualla Euroopassa vastaavien taajuuksien (700 MHz ja 800 MHz) huutokaupoissa toteutuneet myyntihinnat. Kaksi edellä mainittua taajuusaluetta ovat teknisiltä ominaisuuksiltaan lähes samanarvoisia. Taajuudet 700 MHz alueella läpäisevät paremmin rakennusmateriaaleja ja tukiasemien peittoalue on hieman suurempi. Tekniset erot taajuusalueiden välillä ovat kuitenkin erittäin pieniä. Toisaalta 700 MHz taajuusalueen arvoa pienentää se, että taajuudet toimivat lähinnä olemassa olevien verkkojen lisäkapasiteettina. Lisäksi Venäjän tämän hetkisestä taajuuskäytöstä johtuvat edellä kuvatut rajoitteet pienentävät taajuuksien nykyistä taloudellista arvoa Suomessa. Edellä mainitut käyttörajoitteet ja taajuusalueen käytettävyyden aikataulun epävarmuus on huomioitu huutokaupattavien taajuuksien lähtöhintaa määriteltäessä. Eurooppalaisissa 700 ja 800 MHz taajuushuutokaupoissa toteutuneiden hintojen keskiarvo on ollut 0,51 euroa per megahertsi per väkiluku. Tätä keskiarvoa käyttämällä Suomessa yhden taajuuskaistaparin lähtöhinta olisi 28 miljoonaa euroa taajuuskaistaparia kohden. Edellä esitetyt käyttörajoitukset huomioon ottaen lähtöhinnaksi esitetään 15 miljoonaa euroa yhtä taajuuskaistaparia kohden. Mikäli Venäjän taajuuskäytöstä aiheutuvat rajoitteet saataisiin taajuuskoordinaatioilla poistettua ennen huutokauppa-asetuksen antamista, voitaisiin taajuuksien lähtöhintaa tarvittaessa harkita nostettavaksi. Toimilupamaksu maksettaisiin viidessä vuosittaisessa tasaerässä, kuten vuonna 2013 järjestetyssä taajuushuutokaupassa.\n4 4(6) 5. Toimilupaehdot (liite 4) Toimilupakausi Toimiluvan mukainen toiminta taajuusalueella voi alkaa , kun taajuusalueen muu käyttö on lakannut. Taajuusalue on tällä hetkellä televisiotoiminnan käytössä. Huutokauppa järjestetään vuoden 2016 lopussa (todennäköisesti marras-joulukuu), jonka jälkeen valtioneuvosto myöntää toimiluvat huutokaupan lopputuloksen perusteella. Toimilupakausi alkaisi viimeistään toimilupien myöntämispäivänä. Tietoyhteiskuntakaaren mukaan toimilupa voidaan myöntää enintään 20 vuoden määräajaksi (16 ). Toimilupien olisi tarkoituksenmukaista päättyä samaan aikaan kuin vuonna 2013 myönnetyt 800 MHz taajuusalueen toimiluvat, joten 700 MHz toimiluvat myönnettäisiin saakka eli 17 vuodeksi. Tämä mahdollistaisi tulevaisuudessa useamman taajuusalueen toimilupien uudelleen myöntämisen yhtä aikaa. Toimiluvan haltijan olisi tosiasiallisesti aloitettava toimiluvan mukainen toiminta kahden vuoden kuluessa toimilupakauden alkamisesta, ellei valtioneuvosto toimiluvan hakijan hakemuksesta tekniseen kehitykseen tai yleiseen taloudelliseen tilanteeseen liittyvistä syistä toisin määrää. Rakentamisvelvoitteet Toimiluvan mukainen verkko olisi rakennettava siten, että se kattaa 99 prosenttia Manner- Suomen väestöstä kolmen vuoden kuluessa toimilupakauden alkamisesta. Peittovaatimus tulisi toteuttaa siten, että varmistetaan peittoalueella myös kohtuullinen sisätilapeitto. Kohtuullisella sisätilapeitolla tarkoitetaan sitä, että televerkkopalvelut ovat ilman käyttäjille aiheutuvia lisäkustannuksia saatavilla vakituisessa asunnossa tai yrityksen toimipisteessä tavanomaisessa käyttöympäristössä. Tarvittaessa toimiluvanhaltija olisi velvollinen todentamaan palveluiden saatavuuden. Toimiluvan mukainen verkko olisi rakennettava siten, että se kattaa kaikki Manner- Suomen valtatiet, kantatiet, seututiet ja yhdystiet sekä koko Suomen rataverkon. Peittoalueiden laskemisessa huomioitaisiin ne laajakaistaiset matkaviestinverkot, joita toimiluvan haltija on rakentanut 2,6 GHz, 1800 MHz ja 800 MHz taajuusalueille. Vakiintuneiden teleyritysten 4 G verkot kattavat tällä hetkellä jo noin 97 prosenttia Manner- Suomen väestöstä. Vuonna 2013 huutokaupatun 800 MHz taajuusalueen toimiluvat edellyttävät, että vuoden 2018 loppuun mennessä TeliaSoneran verkko kattaa 99 prosenttia väestöstä ja DNA:n ja Elisan verkot 97 prosenttia väestöstä. Yritysten omien lausuntojen mukaan teleyritysten 4 G verkot tulevat rakentumaan nopeammin ja kattavammiksi kuin 3 G verkot, jotka kattavat tällä hetkellä noin 99 % väestöstä. Näin ollen vaatimus siitä, että 700 MHz verkon tulee kattaa 99 % väestöstä vuoden 2019 loppuun mennessä on kohtuullinen, etenkin ottaen huomioon, että peittoalueen laskemisessa huomioidaan ne laajakaistaiset matkaviestinverkot, joita yritykset ovat jo rakentaneet 2,6 GHZ, 1800 MHz ja 800 MHz taajuusalueilla. Teleyritysten 3 G verkot (900 MHz taajuusalue) kattavat niiden Viestintävirastolle ilmoittamien tietojen mukaan Manner-Suomen tieverkoston (valtatiet, kantatiet, seututiet ja yhdystiet). Yritysten 4 G verkot (800 MHz) eivät vielä täysin kata tieverkostoa Pohjois- ja Itä-Suomessa. Teleyritykset voivat kuitenkin ilman suuria lisäkustannuksia rakentaa tieverkoston kattavan 4 G verkon, koska ne voivat käyttää hyväkseen jo olemassa olevia mastoja ja laitetiloja. Tieverkostoa koskevan rakentamisvelvoitteen osalta on myös huomioitava, että verkko ei kuitenkaan välttämättä toimi auton sisällä ilman ulkoista antennia, koska auton kori vaimentaa matkaviestinverkkojen signaaleja. Myös maasto ja puusto voivat vaimentaa verkkojen signaalia autos-\n5 5(6) sa. Toimilupaehto olisi kuitenkin olennainen tulevaisuuden tieliikenteen, kuten liikenteen automatisaation kannalta ja todennäköisesti autoissa on tulevaisuudessa komponentteja, jotka paremmin mahdollistavat verkon toimivuuden myös sisällä autossa. Vakiintuneilla teleyrityksillä on jo nyt lähes koko rataverkon kattava 4 G verkko. Teleyritysten 3 G verkot (900 MHz) kattavat rataverkon kokonaan. Näin ollen peittovaatimus ei aiheuta yrityksille suuria lisäkustannuksia. Tulee kuitenkin huomioida, että velvoite koskisi vain ulkotilapeittoa ja palvelun saatavuus sisällä junassa edellyttää toistimien asentamista, josta liikenneoperaattori ja teleoperaattori sopivat erikseen. Lisäksi matkaviestinverkon kautta tuleva data on mahdollista jakaa junan sisälle WLAN verkon kautta. Rautateiden peittoa koskeva vaatimus voisi kuitenkin osaltaan edistää investointihalukkuutta junien sisälle tarvittaviin toistimiin. Peittoaluevelvoitteita ei sovellettaisi siihen Manner-Suomen maantieteelliseen osaan, jonne ei Venäjän muusta kuin matkaviestinkäytöstä johtuvista radioteknisistä syistä voida lainkaan rakentaa laajakaistaista matkaviestinverkkoa. Velvoitteita sovellettaisiin koko Manner-Suomeen siitä lähtien, kun edellä mainitut käyttörajoitukset poistuvat. Teleyritykset voivat kuitenkin rakentaa verkkoa 1800 MHz, 2,6 GHZ ja 800 MHz taajuusalueita hyödyntäen. Viestintävirasto voi antaa tarkempia määräyksiä toimiluvan mukaisten peittoalueiden laskemisesta ja toimilupaehtojen toteuttamisesta käytännössä. Toimilupaehdoilla mahdollistettaisiin myös verkkojen yhteisrakentaminen. Teleyrityksen oman verkon tulisi kattaa vähintään 35 prosenttia vaaditusta väestöpeitosta, mutta omaa verkkoa edellyttävän alueen ulkopuolella verkon yhteiskäyttöä ei olisi rajoitettu. Samanlainen ehto on myös vuonna 2013 huutokaupatuissa 800 MHz toimiluvissa ja TeliaSonera ja DNA perustivatkin yhteisverkkohankkeen, Suomen Yhteisverkon, joka rakentaa 4 G -verkkoja Pohjois- ja Itä-Suomen alueelle. DNA ja Sonera hyödyntävät Yhteisverkon matkaviestinverkkoa tarjotessaan omia palvelujaan asiakkailleen. Yhteisverkkohanke mahdollistaa erityisesti haja-asutusalueiden käyttäjille nopeammat ja kattavammat tiedonsiirtopalvelut. Ottaen huomioon Suomen maantieteellinen laajuus ja vähäinen asukastiheys suuressa osassa maata, päällekkäisten verkkojen rakentaminen alueellisesti kattavasti ei välttämättä ole kansantaloudellisesti perusteltua. Myös Kilpailu- ja kuluttajavirasto on hyväksynyt Yhteisverkkohankkeen toteuttamisen tietyin ehdoin. Häiriöiden poistaminen Toimilupaehtojen mukaan toimiluvanhaltija olisi velvollinen poistamaan toiminnastaan muulle määräysten mukaiselle radioviestinnälle aiheutuvat häiriöt sekä korvaamaan näiden häiriöiden poistamisesta aiheutuvat työ- ja materiaalikustannukset. Muulla määräysten mukaisella radioviestinnällä tarkoitetaan televisiolähetyksiä ja niiden vastaanottamista. Toimiluvanhaltija on velvollinen yhteistyössä muiden saman taajuusalueen toimiluvanhaltijoiden kanssa huolehtimaan siitä, että kuluttajille järjestetään riittävä neuvonta- ja opastuspalvelu laajakaistaisen matkaviestinverkon käyttöönotosta televisiovastaanotolle mahdollisesti aiheutuviin häiriöihin liittyvissä asioissa. Toimiluvanhaltijoiden on tiedotettava riittävällä ja tarkoituksenmukaisella tavalla edellä mainitusta neuvontapalvelusta. Tv-lähetykset sijaitsevat 700 MHz:n langattomien laajakaistaverkkojen alapuolella. Taajuuksien teknisessä suunnittelutyössä on tv-verkkojen häiriöttömyys pyritty varmistamaan määrittelemällä suojakaista tv- ja langattomien laajakaistalähetteiden väliin. Siitä huolimatta tietyissä tilanteissa tv-häiriöitä voi syntyä, erityisesti kun tukiasema sijaitsee lähellä tv-vastaanottoa. Häiriöt voidaan poistaa esimerkiksi suodattimilla tai tekemällä muutoksia LTE-verkkoon. Kuluttajan tulee voida vastaanottaa televisiolähetyksiä häiriöttömästi myös sen jälkeen, kun viereinen taajuusalue on otettu langattoman laajakaistan käyttöön. Vastaava toimilupaehto on vuonna 2013 huutokaupatuissa 800 MHz toimiluvissa. Toimiluvanhaltijan vastuulla olevat kustannukset ovat esimerkiksi\n6 6(6) edellä mainittuja signaalin suodattamisesta ja televisiovastaanottojärjestelmän muuttamisesta aiheutuvia työ- ja materiaaliskustannuksia. DNA, Elisa ja TeliaSonera perustivat vuonna 2014 yhteistyöhankkeen "Taajuustalkoot" 800 MHz toimilupien ehtojen mukaisesti. Palvelu neuvoo kuluttajia tilanteissa, joissa langattoman laajakaistaverkon rakentaminen alueelle on aiheuttanut häiriöitä TV-vastaanotossa. Neuvontapalvelu on ollut toimiva ja se on ratkaissut yksittäisten kotitalouksien ongelmia 800 MHz:n taajuusalueella toimivan langattoman laajakaistaverkon aiheuttamiin TV-vastaanoton häiriöihin. Muu kuluttajaneuvonta Toimiluvanhaltijan tulisi neuvoa asiakkaitaan toimiluvan velvoitteisiin kuten verkon peittoon liittyvissä asioissa ja tiedottaa niistä riittävällä ja tarkoituksenmukaisella tavalla. Asiakkaan tulisi esimerkiksi saada tietoa verkon peittoalueesta sekä yrityksen verkkosivuilta että asiakaspalvelusta. Operaattorin tulee tiedottaa myös edellä mainituista televisiovastaanoton mahdollisista häiriöistä ja niiden poistamisesta sekä sisätilapeiton mahdollistavista ratkaisuista. 6. Huutokaupan vaikutukset Suomessa taajuuksia on huutokaupattu edellisen kerran vuosina 2009 (niin sanottu 2,5 GHz taajuusalue) ja 2013 (niin sanottu 800 MHz taajuusalue). Taajuuksia ovat huutokaupoissa voittaneet lähinnä vakiintuneet valtakunnalliset teleyritykset DNA, TeliaSonera ja Elisa. Suomessa huutokaupoilla ei ole ollut vaikutuksia matkaviestinpalvelujen markkinoiden rakenteeseen tai kilpailutilanteeseen. Taajuushuutokaupat eivät myöskään ole johtaneet teleyritysten muun liiketoiminnan investointien vähenemiseen. Huutokaupat ovat edistäneet taajuuksien jakamisen markkinaehtoisuutta, tuottaneet valtiolle tuloja ja toimineet avoimena ja läpinäkyvänä taajuuksien jakotapana. Vuonna 2013 huutokaupatun 800 MHz taajuusalueen käyttöönotto on parantanut nopeiden langattomien laajakaistayhteyksien laatua ja saatavuutta Suomessa ja etenkin harvemmin asutuilla alueilla. Matkaviestinpalvelujen hinnat eivät ole muuttuneet merkittävästi huutokauppojen jälkeen. Käytännössä kuluttajat ovat saaneet samalla hinnalla enemmän ja laadukkaampia palveluita kuin aikaisemmin. Kolme vakiintunutta teleyritystä on rakentanut vuonna 2013 huutokaupatulla 800 MHz taajuuksilla 4 G verkkoja, jotka mahdollistavat nopeat langattomat tiedonsiirtoyhteydet. Verkkojen rakentaminen ja käyttöönotto on edennyt nopeasti. Verkot kattavat tällä hetkellä yli 97 prosenttia väestöstä. Huutokaupattavan 700 MHz taajuusalueen käyttöönotto vuoden 2017 alusta tullee entisestään parantamaan nopeiden langattomien laajakaistayhteyksien saatavuutta, laatua ja tiedonsiirtonopeuksia. Mikäli kaikki taajuudet huutokaupassa myydään, valtio saa huutokaupasta tuloja vähintään 90 miljoonaa euroa. Summa on toimilupakauteen suhteutettuna vain noin promillen teleyritysten liikevaihdosta. 7. Viestintä Liikenne- ja viestintäministeriö ja Viestintävirasto viestivät huutokaupan valmistelusta, alkamisesta ja päättymisestä huutokauppaa koskevien sääntöjen mukaisesti. Huutokaupan tiedotteet, asiakirjat ja aikataulut julkaistaan ministeriön verkkosivuilla osoitteessa ja Viestintäviraston verkkosivuilla osoitteessa


5 terveydelle hyödyllistä munakoisohoitoa - Askel Terveyteen\nTässä artikkelissa esittelemme erilaisia munakoisohoitoja, mutta pidä mielessäsi että sitä ei kannata nauttia raakana liikaa sisältämänsä solaniinin takia.\nMitä ominaisuuksia munakoisolla on?\nMunakoisot ovat violetteja ulkopuolelta ja valkoisia sisäpuolelta. Ne ovat kiinteitä kasviksia, joissa on pieniä ovaalinmuotoisia, kuivia siemeniä. Ne ovat syötäviä – itse asiassa ne ovat erittäin terveellisiä.\nKoska munakoisot sisältävät runsaasti vettä, pidetään niitä luonnollisena diureettina ja laksatiivina. Ne on helppo sulattaa ja ne sisältävät sinkkiä, rautaa, fosforia, kalsiumia ja B-monivitamiineja (B1, B2, B3 ja B6). Ne ovat siis hyödyllisiä kaikenlaisissa terveysongelmissa.\nSuosittelemme lukemaan: Munakoison käyttö painonpudotuksessa\nMunakoisoa voi nauttia pienissä määrissä raakana, mutta etenkin jos sitä nauttii suurempia määriä päivittäin, sitä kannattaa kypsentää hetki esimerkiksi keittämällä, höyryttämällä tai uunissa paistamalla. Pienen kypsentämisen jälkeen voit tehdä seuraavat hoidot:\n1. Laihdutukseen: munakoiso, retiisi ja ananas\nYleisesti ottaen munakoison teho vahvistuu, kun se yhdistetään muihin samankaltaisia kykyjä omaaviin hedelmiin ja kasviksiin. Tämä hoitokeino valmistetaan ananaksesta ja retiisistä, jotka ovat molemmat luonnollisia ja tehokkaita diureetteja. Se auttaa sinua pudottamaan painoa lyhyessä ajassa.\nLisää kaikki ainekset tehosekoittimeen pienen vesimäärän kanssa.\nJuo joka aamu heti kun heräät ja aamiaisen kanssa eri aikaan.\nKun olet saavuttanut tavoitepainosi, jatka sen juomista vain kolmesti viikossa.\n2. Munakoisoa korkeaan verenpaineeseen\nKorkea verenpaine on erittäin haastava ja vakava ongelma. Sen takia on tärkeää tehdä kaikkesi verenpaineen hallitsemiseksi. Tämä tehokas munakoisosta tehty hoitokeino voi lisätä vuosia elämääsi ja pitää verenpaineesi hallinnassa.\nPese munakoiso hyvin ja leikkaa pieniksi paloiksi, jotka on helppo sekoittaa tehosekoittimessa.\nLisää vesi ja munakoiso (kuorimattomana) tehosekoittimeen.\nSekoita hyvin ja siivilöi.\nJuo aamulla heti ensimmäisenä 10 päivää putkeen.\n3. Trigylseridien alentamiseen\nVeressäsi olevat triglyseridit ovat äärimmäisen vaarallisia ja kun niiden määrä kasvaa, voi se jopa vaarantaa elämän. Lääkärit siis painottavat triglyseriditason hallinnassa pitämisen tärkeyttä. Kokeile tätä munakoisohoitoa.\nPese ja kuori molemmat kasvikset.\nLaita tehosekoittimeen ja sekoita veden kanssa tasaiseksi.\nJuo joka aamu tunti ennen aamiaista 15 päivää putkeen.\n4. Kivuliaiden haavaumien lievittämiseen\nKokeile tätä täysin luonnollista hoitoa, jos haluat löytää lievityksen kivuliaisiin haavaumiin. Huomaat parannuksen jo muutamassa päivässä.\nLisää kaikki ainekset (paitsi vesi) lasiastiaan.\nSekoita hyvin kunnes kaikki ainekset ovat yhdistyneet.\nLaimenna seosta vedellä.\nTee kerran päivässä ja juo tyhjään vatsaan, aterioiden kanssa eri aikaan.\n5. Munakoisoa niveltulehdukseen\nNiveltulehduksessa tuntuu jatkuvaa kipua nivelessä ja luussa, mutta munakoiso voi auttaa. Johtuen sen sisältämästä kalsiumista, kaikkien muiden terveysominaisuuksien lisäksi, saat merkittävän helpotuksen kipuusi.\nOta hedelmäliha talteen.\nMurskaa sitä, kunnes siitä muodostuu tahna.\nLevitä suoraan kehosi vahingoittuneelle alueelle.


Ferguson jatkoi hätätilaansa - Ulkomaat - Uutiset - MTV.fi\nFerguson jatkoi hätätilaansa\nJulkaistu 14.08.2015 02:00\nFergusonin viime viikonloppuna alkaneet muistomielenosoitukset äityivät mellakoiksi. Kuva otettu 11.8.2015.\nYhdysvaltain Fergusonissa on jatkettu hätätilaa.\nViranomaiset päättivät eilen jatkaa rotumellakoista kärsineen kaupungin hätätilaa ainakin vuorokaudella.Fergusonissa on ollut viime vuorokausina rauhallista, mutta varotoimi katsottiin tarpeelliseksi.\nKaupunkiin julistettiin maanantaina hätätila sen jälkeen, kun viikonlopun muistomielenosoitukset olivat kärjistyneet mellakoiksi.Missourin Fergusonissa järjestettiin viime viikonloppuna laajoja mielenosoituksia, joissa muistettiin vuosi sitten poliisin ampumaa nuorta mustaa Michael Brownia. Tuolloin nuori musta mies haavoittui vakavasti tulitaistelussa poliisin kanssa. Poliisi syyttää häntä muun muassa aseellisesta hyökkäyksestä lainvalvojia vastaan. Michael Brownin kuolemaa seurasivat vuosi sitten laajat mellakat Fergusonissa. Tapaus herätti Yhdysvalloissa kriittisen keskustelun poliisin mustia kohtaan käyttämästä väkivallasta.\nBrownin ampunutta valkoista poliisia vastaan ei nostettu syytteitä, mutta hän erosi myöhemmin Fergusonin poliisivoimista.\nFergusonin mielenosoituksissa liikkuu valkoisten miesten aseryhmä 12.8.2015\nValvontakamerakuvat tulitaistelusta: Fergusonin mielenosoituksissa pidätetty 150 12.8.2015\nPoliisi varoittaa mellakoijia Fergusonissa 11.8.2015\nVideo: Fergusonissa mielenosoittajat ja poliisi ottivat yhteen 11.8.2015\nFergusonin mielenosoittajat järjestäytyivät 11.8.2015\nFergusoniin julistettu poikkeustila väkivallan takia 10.8.2015\nFergusonissa väkivaltaisuuksia kesken mustan nuorukaisen muistomarssin – kahta ammuttu 10.8.2015\nPoliisi ampui taas aseettoman mustan USA:ssa, Fergusonissa vuosipäivä 9.8.2015\nFergusonin kohupoliisi erikoishaastattelussa: En ajattele kuka ampumani poika oli 6.8.2015\nRiksmanin muistoja Venäjän vuosilta: ”Legendaarinen molari ei osunut edes poliisiauton penkille”\nPomolta kovaa ylistystä Bottakselle – "Ei olisi voinut olla parempi"\nLeipomo sai 135 000 dollarin sakot kieltäydyttyään homohäiden kakusta\nRuotsin Gävlessä ainakin kaksi räjähdystä – kokonainen katu evakuoitu


Naiset haluavat lisää seksiä\nJoka toinen suomalaisnainen haluaisi harrastaa enemmän seksiä.\nSukupuolielämäänsä suurin osa naisista on kuitenkin tyytyväisiä, ja yli 60 prosenttia ilmoittaa saavansa orgasmin yhdynnässä useimmiten tai lähes aina.\nTiedot käyvät ilmi Iltalehden Taloustutkimuksella teettämästä, ainutlaatuisen laajasta seksikyselystä, johon vastasi yli 1 500 naista ympäri Suomea.\nYli puolet suomalaisnaisista ilmoittaa olevansa sukupuoliyhdynnässä vähintään kerran viikossa. Alueellisesti tyytymättömimpiä seksikertojen määrään ovat suurissa kaupungeissa asuvat naiset, joille reipas ralli kelpaisi useamminkin.\nMaaseudun ja Pohjanmaan naiset sitä vastoin ovat kaikkein tyytyväisimpiä seksielämäänsä.\n- Ehkä sellainen rauhallisempi maaseudun elämäntapa auttaa naisia parempaan seksiin, pohtii 1970-luvun alusta lähtien suomalaista seksielämää tutkinut professori Elina Haavio-Mannila.\nIkivanha asenne siitä, että seksi ei kuulu varttuneille ihmisille, saa kyytiä. Yli 50-vuotiaat naiset harrastavat reipasta seksiä siinä missä nuoremmatkin, ja ovat lisäksi yhdyntään nuorempiaan tyytyväisempiä ja useammin tyydytettyjä.\n- Niinhän sitä sanotaan, että vasta 30-vuotiaana ja siitä eteenpäin nainen oppii nauttimaan seksistä, Haavio-Mannila muistuttaa.\nLue lisää laajasta seksitutkimuksesta Viikonvaihdeliitteen sivuilta 8-11


Babylon tavoittelee takaisin tarujensa hohtoa | Yle Uutiset | yle.fi\nBabylon tavoittelee takaisin tarujensa hohtoa\nIrakin diktaattorin Saddam Husseinin ja sittemmin Yhdysvaltain miehitysjoukkojen kovasta kohtelusta kärsinyt historiallinen Babylonin kaupunki pyrkii jaloilleen. Viime kuussa aloitettu Tulevaisuuden Babylon -projekti kartoittaa ensin alueen nykytilan ja laatii sen jälkeen korjaus-, tutkimus- ja matkailusuunnitelman.\n12.2.2009Päivitetty 12.2.2009 15:06\nTiilimuuriin maalatut leijonat kuuluvat Babylonin tunnuksiinTekijänoikeus rauennut\nIrakissa vajaan sadan kilometrin päässä Bagdadista sijaitsevaa Babylonia pidetään ihmiskunnan sivistyksen kehtona. Siellä olivat antiikin seitsemään ihmeeseen kuuluneet riippuvat puutarhat ja Raamatun mukaan Baabelin torni. Nyttemmin kaupunki kuitenkin likipitäen raunioina.\nRyöstäjät tekivät alueella tuhojaan satojen vuosien ajan, ja monia arvokkaita muistoja katosi myös ulkomaisten arkeologin mukana Euroopan museoihin. Saddamin aikana "restaurointi" tarkoitti uusia tiiliä, joihin oli painettu hänen nimensä. Saddam myös rakennutti alueelle oman makunsa mukaisen palatsin, tekolammen ja paraatikadun.\nPahimman jäljen ovat kuitenkin jättäneet Yhdysvaltain joukot, jotka valtasivat Irakin vuonna 2003, ja niiden jälkeen alueelle asettunut Puolan johtama divisioona. Joukot pysäköivät alueelle panssarivaunujaan ja lapioivat muinaismuistojen kappaleita hiekkasäkkeihinsä. Teatterirakennukseen varastoitiin kaasua, ja muureja kaadettiin helikopterikentän alta.\nTänä päivänä Babylonin hädin tuskin tunnistaa kaupungiksi, jonka kultaisen portin takana kukoistivat kuningas Nebukadnesarin vaimolleen 2 600 vuotta sitten istuttamat puutarhat. Tiilimurit murenevat, ja Babylonin kuuluisan leijonapatsaan kasvot ovat lähes tuhoutuneet.\nKulttuurikohde ja turistihoukutin\nRiippumaton kansainvälinen kulttuurimuistomerkkien suojelujärjestö World Monument Fund ja Yhdysvaltain suurlähetystö ovat nyt luvanneet apua Babylonin pelastamiseksi. WMF:n varajohtajan Lisa Ackermanin mukaan hanke on äärimmäisen tärkeä koko ihmiskunnan kulttuuriperinnölle.\nKorjatusta kaupungista odotetaan myös rahanlähdettä jaloilleen pyrkivälle Irakille. Irakin hallituksen asettaman tutkimusryhmän johtajan Mariam Omranin mukaan on kuitenkin vielä vaikea sanoa, koska Babylon pystyy taas toivottamaan turistit tervetulleiksi. Paljon riippuu rahoituksesta, Omran sanoo.\nShiiamuslimien pyhät paikat ovat jo alkaneet houkutella ulkomaalaisia, mutta turvallisuustilanne on vielä liian huono, jotta länsimaiset turistit uskaltautuisivat Irakiin. Aikojen parannuttua juuri Babylon ja esimerkiksi Etelä-Irakin suot voisivat kuitenkin olla isoja vetonauloja. Suoalueen uskotaan synnyttäneet Raamatun tarinan Eedenin puutarhasta eli paratiisista.\nLisa Ackerman WMF:stä sanoo, että ensimmäisiä tehtäviä on tutkia, onko Babylonissa pohjavettä. Jos sitä löytyy, raunioiden savitiilet on suojattava veden nousulta. Saddamin tekemät muutokset sen sijaan jätettäneen paikoilleen.\n- Ihmiset ovat muutelleet Babylonia satojen vuosien ajan, elleivät tuhannenkin. Myös Saddamin jättämät jäljet voidaan hyväksyä osaksi tätä muutosta, Ackerman perustelee.\nBabylon esittäytyy videoina British Museumin näyttelysivulla\nkulttuuriBabylonIrakMesopotamia (hist.)arabimaatLähi-itäHistorialliset valtakunnatSumerin sivilisaatiodiktaattoritSaddam Hussein


Särkynyt sydän tekee hyvää – komea sähkömies voi parantaa rakkaushaavan | Yle Uutiset | yle.fi\n8.12.2015 klo 21.28päivitetty 8.12.2015 klo 21.34\nParisuhde- ja seksuaaliterapeutti Teija-Liisa Rannan ääneen tulee kujeileva sävy, kun hän muistelee, milloin huomasi särkyneen sydämensä parantuneen.\n– Tuli päivä, jolloin ihan viestitin ystävälleni tapahtumasta, johon liittyi hyvännäköinen sähkömies. Silloin tajusin, etten olekaan kuollut!\nParisuhde on aina riski. Kuinka uskallamme mennä pelkoja päin?\nTeija-Liisa Ranta, parisuhdeterapeutti\nTuota päivää edelsi seurustelusuhteen päättyminen. Suru meinasi musertaa.\n– Oli sellainen olo, että olen sisältä kuollut. Tuskailin, että en halua olla sellainen. Haluan olla iloinen, entinen oma itseni.\nToipuminen alkoi, kun Ranta uskalsi olla rauhassa hankalan olonsa kanssa. Ajan myötä suru helpotti ja lopulta koitti päivä, jota komea sähkömies piristi.\nJa mikä tärkeintä: särkynyt sydän opetti paljon hyvää. Seuraavassa viisi asiaa, jotka särkynyt sydän voi opettaa.\n1. Itsetuntemus paranee\nUsein varsinkin ensimmäisiin parisuhteisiin mennään hetken huumassa. Rakastuminen vie jalat alta eikä siinä vauhdissa pysähdytä miettimään, mitä kukin parisuhteelta odottaa.\nKun ero sitten tulee, alkaa surutyön lisäksi omaan itseen tutustuminen.\nKun kyky kuulostella omia tunteita kehittyy, kasvaa viisaus itsensä kanssa olemiseen.\n– Siinä tulee käsiteltyä myös aiempia elämään kuuluneita kurjia asioita, joita ei ole aiemmin ehkä purkanut. Aika iso möykky lähtee usein tulemaan ulos, sanoo parisuhde- ja seksuaaliterapeuttti Teija-Liisa Ranta.\n– Ajatukset ja tunteet pitäisi uskaltaa kohdata ja mennä päin itkuja ja kiukkuja.\nRanta kehottaa hakemaan pohdintoihin tukea luotettavilta ystäviltä, alan kirjallisuudesta tai ammattilaisilta.\n2. Paremmin eväin seuraavaan parisuhteeseen\nMitä paremmin tunnet itsesi, sitä paremmat taidot sinulla on seuraavaan parisuhteeseen. On hyvä tutustua myös omiin huonoihin puoliin.\nUskaltautuminen uuteen suhteeseen voi kuitenkin pelottaa. Entä jos tulen taas jätetyksi?\n– Ero on traumaattista. Toisaalta on ymmärrettävä, että meidän täytyy uskaltautua haavoittuvaksi eli rakastaa ja antautua, jos haluamme elää parisuhteessa.\n– Parisuhde on aina riski. Kuinka uskallamme mennä pelkoja päin? Emme voi kontrolloida omia tai toisen tunteita.\n3. Kärsivällisyys kasvaa\nAika auttaa sydänsuruista toipumisessa. Aikaa ei voi hoputtaa.\nTäytyy saada siivottua entinen pois, että voi jatkaa.\n– Kun meillä kehittyy kyky olla läsnä itselle, kuulostella omia tunteita, niin koko ajan kasvaa viisaus itsensä kanssa olemiseen. Sanonkin asiakkailleni, että "tunnistat kyllä sen hetken, jolloin rakkaushaavasi on parantunut".\nTuolla hetkellä silmät voivat avautua vaikkapa sille komealle sähkömiehelle, Ranta naurahtaa. Silloin tietää päässeensä eteenpäin.\n– Se on kärsivällisyyttä vaativa juttu. On luotettava itseensä ja siihen, että tunteet ovat aina meidän puolellamme. Ei ole kiire minnekään.\n4. Rohkeus lisääntyy\nLuopuminen on vaikeaa, siksi moni sinnittelee huonossakin suhteessa.\n– Monesti ihmiset pelkäävät särkyvää sydäntä. En ole ollenkaan kärsimyssuhteiden kannattaja, Ranta paukuttaa.\nPitäisi uskaltaa mennä päin itkuja ja kiukkuja.\n– On paljon liittoja, joissa sinnitellään ja kipuillaan. Minä näen huonoon parisuhteeeen kaksi ratkaisua: tehdään se paremmaksi tai erotaan.\nEro ei tarkoita katastrofia.\n– Ei erossa ole kyse voittamisesta tai häviämisestä. Hyvässä erossa ihminen kasvaa ja muuttuu.\n5. Elämästä tulee entistä parempaa\nTerapeuttina Teija-Liisa Rannalla on tapana lohduttaa sydänsurujaan potevaa asiakasta sanomalla, että vain jonkin loppu voi olla uuden alku.\n– Täytyy saada siivottua se entinen pois, että voi jatkaa.\n– Kun kuuntelee rohkeasti omaa sydäntään, pystyy elämään täydempää elämää.\nterveysKotimaaparisuhdeonneton rakkausAvio- ja avoeroSeurustelun lopettaminensähkötyötHenkilökohtainen kriisiAvioliitto ja parisuhdepelko


2012 – ESTORIAN\nNefi on astutettu\nNefi astutettiin viikonloppuna tällä upealla uroksella – Beoline Move Salamy. Pentujen laskettu aika on viikon 9 lopulla. Tarkemmat tiedot Pentutilanne-sivulta tai Pentublogista.\nKärsivällisyyttä ulkoasun suhteen\nOlette ehkä huomanneet, että sivujen ulkoasu vaihtuu jälleen tuhkatiheään. Syynä on uusi kotisivu-alusta, WordPress, jota vasta opettelen käyttämään. Etsiskelen vielä sopivaa ulkoasua, joten joudutte tätä säätöä vielä kestämään jonkin aikaa …\nTuomarinkylän koiratoiminnan puolesta\nOlen pariin kertaan osallistunut näyttelyihin Helsingin Tuomarinkylän vinttikoiraradalla, jossa järjestetään joka vuosi useammat koiranäyttelyt kansainvälisistä kaikkien rotujen – ja pentunäyttelyihin. Tuomarinkylä tarjoaa mainiot mahdollisuudet koiraharrastamiselle ja jos itse muuttaisin Helsingin …\nNyt ollaan sitten päästy eteenpäin pentuesuunnitelmien suhteen. Nefin sulhoksi on valikoitunut Beoline Move Salamy. Tästä yhdistelmästä kohta tiedossa päivityksiä pentu-sivulle. Muuton jälkeen Nefi on tuntunut muuttuneen lähes toiseksi koiraksi. Tyttö …\nTänään juhlitaan kotisivujeni 5-vuotis syntymäpäiviä. Päivälleen viisi vuotta sitten, 22.10.2007, julkaisin freewebsin ilmaisella palvelimella V.U.H.-sivuni, jolla kerroin eläinteni toilailuista ja seikkailuista. Näiden sivujen tarkemmasta historiasta voi lukea Esittely-linkin alta löytyvästä …\nLimon etsii kotia!\nSuomeen toukokuussa lentänyt podenco-mix poika Limon etsii itselleen loppuelämän kotia. Limon on meidän Pepsin kaksoisolento niin luonteena kuin ulkonäkönsäkin puolesta. Aivan ihanasta ja persoonallisesta pakkauksesta on kysymys. Toivottavasti Limon löytää …\nNyt on sitten virallista ettei Sirulle tule enempää pentuja. Siru nimittäin steriloitiin tiistaina Saaren pienläinklinikalla. Leikkaus sujui hyvin, joskin keuhkoihin pääsi hieman nestettä, mikä kuitenkin saatiin lähes välittömästi pois. Siitä …\nVietimme Juhannuksen tuttuun tapaan Somerolla mökillä. Tälläkään kertaa ei puuttunut menoa ja meininkiä koirien touhuista ja lopputuloksena Nefillä meni korva pakettiin 😉 Melkoisen tupon jouduimme tuohon korvaan askartelemaan, koska kaikki …\nNiin se aika rientää. Toukokuukin on jo reilusti yli puolenvälin. Blogin-pitäminenkin on taas vähän jäänyt. Kunnollista blogi-päivitystä en ole saanut aikaiseksi sitten maaliskuun. Ensi viikon maanantaina vietän nyt sitten joka tapauksessa valmistujaisiani …\nTänään muokkasin sivujen ulkoasun värimaailmaa + päivittelin koirat ja kasvatit sivuja. Nyt on myös Pepsi-pojalla oma sivunsa 🙂\nTänään käytiin Waldon ja Windyn kanssa koiranäyttelyssä. Tulos oli todella odottamaton. Molemmat saivat ERI:n ja SA:n ja Waldolle irtosi peräti ensimmäinen sertifikaatti. Nyt metsästämään seuraavia sertejä, niin kohta meillä on …\nVappuna käväistiin Lahdessa koiranäyttelyssä. Tuomarina oli Saija Juutilainen. Waldo käyttäytyi paremmin kuin koskaan aikaisemmin ja palkintona olikin ERI-1. Windy herätti tuomarissa hilpeyttä iloisella käytöksellään, mutta keskeneräinen kroppa toi mukanaan H:n. …\nRuskea ulkoasu + Pennut\nSivujen värit vaihdettiin tänään ruskeaksi =D Sirun ja Santun pennut täyttävät huomenna 3 viikkoa. Molemmilla on jo silmät auki. Pentujen kuulumisia löytyy pennut-sivun takaa tarkemmin


Mikko johtaa, Mika on toisena, mutta Matti voi pestä koko porukan | Keski-Suomi | Keskisuomalainen\nKeski-Suomi 22.9.2002 21:41\nMikko johtaa, Mika on toisena, mutta Matti voi pestä koko porukan\nEnnen vanhaan sukunimestä Alatalo tuli ihan ensimmäisenä mieleen etunimi Mikko. Siis se kaveri, jolla on ne siniset silmälasinsangat.\nSitten kun oikein pohti, että ketäs muita Alataloja sitä olikaan, saattoi mieleen juolahtaa NHL-jäilläkin pyörähtänyt TPS-kapteeni Mika. Kauan sitten, vain 17-vuotiaanan liigaympyröihin kohonnut armoitettu kulmavääntäjä.\nMutta Matti...? Matti Alatalo?\nTuntuu sopivan Alatalon etunimeksi varsin hyvin tämä Mattikin.\nMatti Alatalon valmentama JYP aloitti SM-liigan vuosimallia 2002?2003 pirteästi. Voitot TPS:sta ja Bluesista latasivat lauantain kotiotteluun Ässiä vastaan vähän liiankin suuret odotukset.\nPelillisesti JYP ne täyttikin. Ässät jäi jyrän alle. Mutta ratkaisun paikoissa, Hippoksen yleisön odottaessa patapaitojen murskaamista, jypiläisten kädet jäätyivät. Kiekonretale ei suostunut menemään maaliin millään ilveellä.\nLauantain ottelun vuoksi liigan avausviikosta jäi vähän karvas jälkimaku, mutta JYP osoitti silti olevansa joukkue jolla on eväät taistella playoff-paikoista. Muutamia poikkeuksia lukuunottamatta ryhmä on räjähtävää taistelutahtoa pullollaan. Ja ainakin ensimmäisen kolmen ottelun aikana energia suuntautui niihin kuuluisiin oikeisiin asioihin, turhanaikainen jälkipeli ja vielä turhempi tuomarille mussuttaminen loistivat poissaolollaan.\nHurrikaanipaitaisten itseluottamus kohosi korkealle. "Ässät saa lauantaina varmasti turpaan", uhosi nuori hyökkääjä Tuomas Mikkonen torstaiehtoona Espoossa maukkaan Blues-voiton jälkeen.\nEi saanut. Mutta katkera tappio ei selvästikään JYP:in itseluottamusta murentanut. Pelaajapäädyssä ei näkynyt ainuttakaan alistunutta ilmettä. Vihaisia naamoja sen sijaan oli siellä täällä.\n"S-tana kun hävittiin", oli homman nimi, vaikka takana oli viimeistelyä lukuunottamatta hyvä suoritus. Sen taakse ei menty piiloon.\n"Ihan hyvin me taisteltiin, mutta ei vaan mennyt sisään", on tuttu fraasi, jota on aikojen kuluessa Hippoksellakin toisteltu.\nEi toisteltu tällä kertaa. Ja hyvä niin.\nJoukkue, joka on tyytyväinen tappion hetkellä on häviävä joukkue.\nVieläkin sukunimestä Alatalo tulee ensimmäisenä mieleen Mikko. Sitten, pitkän miettimisen jälkeen esille putkahtaa Mika. Vasta Mikan jälkeen on vuorossa Matti.\nVoi olla, että jo marraskuun maaottelutaukoon mennessä Matti on ohittanut Mikan.\nJa jos kaikki menee hyvin, on Mikon suvereeni ykköspaikka uhattuna ennen joulupukin tuloa.\nOvatkohan ne muuten sukua toisilleen?\nSiis Mikko, Mika ja Matti?


Lahjakortti: Ayurvedinen konsultaatio | Shakta Shop - Rennosti aito, aidosti rento\nEtusivu / Sarja- ja lahjakortit / Lahjakortti: Ayurvedinen konsultaatio\nLahjakortti: Ayurvedinen konsultaatio\nVoit lahjakortilla hemmotella itseäsi tai läheistäsi.\n(Tuote)Osastot: Sarja- ja lahjakortit, Elämykset, Hyvinvointi ja terveys\nJokainen keho on omanlaisensa. Ayurvedisessa konsultaatiossa pureudutaan syvälle vaivojen ja ongelmien taakse, kehon yksilölliseen tapaan toimia. Konsultaation aikana opit ymmärtämään kehoasi ja tarpeitasi sekä saat työkaluja, joilla pitää paremmin huolta hyvinvoinnistasi.\n90 minuutin konsultaatio sisältää englanninkielisen haastattelun sekä pulssin ja kielen diagnosoinnin. Konsultaation pohjalta saat juuri sinulle räätälöidyt suositukset parhaasta viikkorytmistä, ravinnosta ja liikunnasta pohjoisen ilmaston ja vuodenkierron mukaan.\nKonsultaatiosta vastaa joogaopettaja, ayurveda-konsultti ja yrttilääkinnän asiantuntija Justine Cederberg. Hän on opiskellut Kanadassa ja Yhdysvalloissa ja opettaa tällä hetkellä Suomen Ayurveda-instituutissa.\nKysy vapaita aikoja osoitteesta jooga@shakta.fi\nLahjakortti lähetetään sinulle sähköpostitse ja voit tulostaa sen kätevästi itse.\nKauppa syntyy, kun asiakas saa tilausvahvistuksen sähköpostiinsa. Shakta Shop sitoutuu lähettämään tämän jälkeen sähköisen lahjakortin pdf-muodossa asiakkaan ilmoittamaan sähköpostiosoitteeseen. Palvelun lunastamiseksi tarvitaan ainoastaan lahjakortissa mainittu koodi.\nLahjakortissa mainittu palveluntarjoaja on vastuussa palvelusta ja sen toimittamisesta.\nLahjakortti on voimassa 9 kk ostohetkestä alkaen. Lahjakortti tulee lunastaa viimeistään viimeisenä voimassaolopäivänä, muuten lahjakortti lakkaa toimimasta maksuvälineenä. Lahjakorttia ei voi palauttaa eikä vaihtaa rahaksi tai toisen palveluntarjoajan palveluksi.\nPalveluntarjoaja pidättää oikeuden olla hyväksymättä tilausta. Tällöin rahat palautetaan.\nKirjoita ensimmäinen tuotearvio “Lahjakortti: Ayurvedinen konsultaatio” Peruuta vastaus\nMistä tietää, millainen joogamatto sopii parhaiten juuri omaan tarpeeseen? Shakta Shopin blogissa kerromme, mitä kannattaa ottaa huomioon joogamaton valinnassa ja miten eri mattomateriaalit eroavat toisistaan.\nOma suosikkimme on luonnonkuminen Eco Pro, jonka saa nyt supertarjoushintaan 65 €! (Norm. 79 €). ... Näytä lisääNäytä vähemmän\nPieni opas joogamaton valintaan | Shakta Shop - Rennosti aito, aidosti rento\nMitä tärkeämpi osa elämääsi joogaharjoituksestasi tulee, sitä läheisempi suhde sinulle muodostuu joogamattoosi. Astuessasi matollesi astut omaan tilaasi ja irrottaudut arjen suorituksista. Joogamaton valintaan kannattaa käyttää hetki aikaa, jotta löydät parhaan vaihtoehdon omaan tämän...\nMitä tärkeämpi osa elämääsi joogaharjoituksestasi tulee, sitä läheisempi suhde sinulle muodostuu joogamattoosi. Astuessasi matollesi astut omaan tilaasi, ulos arjen suorituksista.\nErilaisten materiaalien sekamelskassa kestävä, pitävä luonnonkumi on luotettava valinta. Shakta Shopissa on nyt erä laadukkaita Eco Pro -luonnonkumimattoja tarjoushintaan. Maton normaalihinta on 79 €, mutta nyt saat sellaisen itsellesi hintaan 65 €!\nLähestyvää ystävänpäivää juhlistaaksemme alensimme myös Friends Handicraftin kierrätysvillaisten BlooM-joogamattolaukkujen sekä afrodisiaksikin kutsutun pergan hintoja. Kurkkaa ystävänpäivätarjoukset Shakta Shopista!\nshaktashop.fi/tuote-osasto/ystavanpaivan-tarjoukset/ ... Näytä lisääNäytä vähemmän\nKun henki kulkee, asiat tuntuvat rullaavan ja maailma näyttää yksinkertaisesti paremmalta paikalta. Nenänhuuhtelu on ikivanha joogamenetelmä ja helppo keino torjua muun muassa talviajan väsymystä, päänsärkyä ja vetämätöntä oloa. Lue lisää Shakta Shopin blogista. ... Näytä lisääNäytä vähemmän\nBlogi | Shakta Shop - Rennosti aito, aidosti rento\nNenänhuuhtelu tuo selkeän mielen ja pirteän olon Neti, eli nenänhuuhtelu, on ikivanha joogamenetelmä, jolla voi torjua monenlaisten vaivojen lisäksi vaikkapa talvikauden väsymystä ja vetämätöntä oloa. Kehon hengitysjärjestelmä on kaikkein optimaalisin kulkiessaan nenän kautta, mutta h...


Tämän miehen henkirikostutkinta paljasti vauvojen kuolemat - Rikos - Uutiset - MTV.fi\nTämän miehen henkirikostutkinta paljasti vauvojen kuolemat\nRikos Julkaistu 23.10.2012 11:24 (Päivitetty 23.10.2012 12:55)\n51-vuotias torikauppias Seppo Tapio Tirkkonen katosi jäljettömiin Sipoossa sijaitsevasta kodistaan 7. joulukuuta 2011. Keskusrikospoliisi on jo pitkään epäillyt, että Tirkkonen joutui henkirikoksen uhriksi.\nTirkkosen katoamisilmoitus on yhä Interpolin verkkosivuilla.\nIltalehti kertoo poliisin löytäneen kahden vauvan ruumiit viime viikolla sattumalta Tirkkosen henkirikostutkinnan yhteydessä.\nMTV3:lle keskusrikospoliisista kerrotaan, ettei Tirkkosen ruumista ei ole vieläkään löydetty. Henkirikoksesta epäillään edelleen kahta virolaistaustaista henkilöä.\n- Näyttöä haetaan edelleen, mutta paketti ei ole vielä kasassa, kertoo rikosylikomisario Tero Haapala keskusrikospoliisista.\nHaapala ei kommentoi sitä, ovatko kaksosvauvojen taposta epäillyt kaksi henkilöä epäiltynä myös Tirkkosen henkirikoksesta.\nVihanneskauppiaan yllättävä katoaminen\nTirkkosen ruumiin löytymiseksi on järjestetty laajoja maastoetsintöjä.\nPoliisi ei kuitenkaan usko hänen koskaan lähteneen ulkomaille.\nKiinnostuneiksi talon ostajiksi ilmaantui 7. joulukuuta kaksi virolaista, nainen ja mies. Katoamisen jälkeen he ovat esittäneet asiakirjoja, joiden mukaan Tirkkonen olisi myynyt heille talonsa katoamispäivänä pilkkahintaan. Tirkkonen ei tuntenut kaksikkoa ennen kauppoja.\nMolemmat olivat tutkinnan alkuvaiheessa vangittuna. Heidät on kuitenkin sittemmin vapautettu tutkintavankeudesta, koska ruumista ei ole löydetty.\nPoliisi: Kataiselle veistä näyttäneen miehen motiivi tiedossa Kotkan ampuminen: Miehen epäillään surmanneen ex-avovaimonsa ja itsensä


kesäkuu 2021 - Juhan Blogi\nJulkaistu 15 kesäkuun, 2021 27 elokuun, 2021\nOlkkonen.art järjestää UUDEN GRAFIIKKA KILPAILUN! Yipikayee!\nAikoinaan sfnet.atk.grafiikka (ks. https://fi.wikipedia.org/wiki/Sfnet) ryhmästä tutuksi tulleille kilpailuille oli jonkin verran kysyntää ja palkintoina oli hieman riihikuivaa ja lisenssit mm. photodexin compupic ohjelmistoon sekä björn lynnen musiikkiin. Kiitos Marc, missä ikinäkin lienet.\nEdellisellä kerralla osallistujia oli VIISI ja kuvia kaksi kymmentä. Tulokset ovat edelleen olemassa täällä.\nHistoriikista sen verran että Kilpailuihin osallistui aikoinaan mm. pelisuunnittelija Reko Nokkanen (http://arabuusimiehet.com/reko/) ja graafikko Manu Järvinen (https://www.manujarvinen.com/) joista onkin kehittynyt varsinaisia konkareita!\nAihe on vapaa. 2D, 3D kuvia tai niiden sekatekniikoita ja komposiitteja (mukaanlukien valokuva yhdistelmät) otetaan vastaan sähköpostilla juha@olkkonen.art. Käytäthän materiaalia joihin sinulla on kopio-oikeus. Voit osallistua jo julkaistulla kuvalla. Osallistumalla annat luvan esittää kuvasi sivustolla. Mihinkään muuhun tarkoitukseen kuviasi ei käytetä.\nJos sinulla ei ole kuvankäsittely ohjelmaa niin lataa tästä ilmainen GIMP.\nKilpailu aikaa siirretään 1.10.2021 asti. Muistutan että voit käyttää jo AIEMMIN JULKAISTUA materiaalia. Parahin kävijä, sinua tarvitaan mukaan GRAFIIKKA KILPAILUUN. Olisi mukavaa saada edes muutama osallistuja! Toivon todella että OSALLISTUISIT!\nTässä muutama esimerkki tuote VERKKOKAUPPA.COM:sta joita sadalla eurolla saa:\nLenovo Professional Wireless Keyboard and Mouse Combo -näppäimistö ja hiiri\nWilson Cast Away -rantalentopallo\nSatasella saa lukuisia elokuvia, tässä kaksi parhainta: The Prestige (Blu-Ray) CD-ON\nF-Secure FREEDOME VPN – kaikki laitteet – 5 laitetta / 12 kk -yksityisyyden suoja\nF-Secure SAFE – 3 laitetta / 12 kk -tietoturvaohjelmisto


Olen jokseenkin todennut, että vaatekaapin sisältö- postaukset harvemmin kiinnostaa ketään. Vaatekaappi alkaa päivittyä vauvanvaatteista ja kesävaatteista, sekä eteisen naulakkoon olisi seuraavaksi hankintalistalla keväthaalari edellisen jäädessä pieneksi. Välikausi tuo tullessaan myös kenkien ja asusteiden päivittämistä. Ja minivaatteet.. ne hullaannuttaa..\nMietinkin, että mistä te haluaisitte kuulla? Oltsun (ja vauvan?) vaatteista, välikaudesta, vauvahankinnoista? Raskaudenkulusta ja tarkalleenottaen mitä siitä? Sisustuksesta, äidistä, perheestä? Päiväkodista (me ollaan siellä kyllä niiiiin vähän, että ei siellä ole mennyt kun vaan hyvin..)? Mielipidekirjoituksia ja mistä aiheista?\nHarvoin näihin vastataan yhtään mitään ja siitä syystä en edellistä kysymitävaan-postausta edes toteuttanut. Postaus sai niin vähän kysymyksiä, että johan minä kommenteissa saisin niin nopeammin vastattua:D Mutta olisi kiva tietää mistä te lukijat mieluiten haluaisitte seuraavalla kerralla lukea:)\nSonja - Toinen mahdollisuus 24. helmikuuta 2015 klo 14.42\nMä haluun nähä vauvajemmat!!! (tähän se silmätsydämillä -hymiö)\nAnonyymi 24. helmikuuta 2015 klo 14.47\nKerrohan mitä vaatehankintoja oot tehny pikkuiselle tyllerölle tähän mennessä ja tietysti Oliverinkin vk-tamineet kiinnostaa. Sitten raskausjutut, vaikka jotain rv-postauksia tai neuvolajuttuja, imetyksestä ja ootko jo sisustellu kotia vauvaa varten. Perus kuulumiset ja höpöhöpöt on kivoja!\nMaaria / Hulivilini 24. helmikuuta 2015 klo 15.33\nNo kaikista noista mitä mainitsitkin! :D\nAnonyymi 24. helmikuuta 2015 klo 16.21\nSelina \_ Kun äiti kelaa 24. helmikuuta 2015 klo 18.30\nVauvahankinnat kiinnostavat täälläkin! :)\nAnonyymi 24. helmikuuta 2015 klo 20.01\nKaikki raskaushöpinät! Vauvohankinnat, vaatteet yms. olokuulumiset. Ja muutenkin sun omat tunnelmat niin raskaudesta, tulevaisuudesta kahden äitinä ja ihan vaan muutenkin mitä sulle kuuluu!\nrosalienism 25. helmikuuta 2015 klo 8.33\nOltsun ja vauvan vaatteet kiinnostaa :) ja sin mielipidekirjotukset on aina hyviä !\nAnonyymi 25. helmikuuta 2015 klo 17.25\n1. Tulevaisuuden odotuksista. Mitä toiveita, ajatuksia, huolia, murheita tuleva tuo tullessaan. Niin perheen, kuin äidin näkökulmasta.\n2. Sun mielipidekirjoitukset on ehdottomasti blogisi helmi, joten niitä myöskin! Mielipide erilaisista vanhemmuuden "muodoista" esim. Pushing-, curling-, vanhemmat? Vapaakasvatus? Missä menee raja vai onko jokin ehdottomuus?\n3. Raskauden hehkutusta. <3\nsuvismi 25. helmikuuta 2015 klo 23.34\nMua kiinnostaa ihan suunnattomasti lasten vaatekaapin sisällöt!!!!!!\nAnonyymi 26. helmikuuta 2015 klo 11.49\nHeippa. Vauva vuosi takana ja toiveena pikkusisarus (vaikka tuntuu ihan hullulle lähteä tähän uudestaan). Siksi pohdinnat raskaudesta, äitiydestä, sisaruudesta ja kahden lapsen arkeen "valmistautumisesta" kiinnostaa. -Maija- P.S kirjoitat hyvin ja rohkeasti, kiitos!


Miksi kaloreiden mittaaminen ahdistaa? - Pölli tästä\nEtusivu / Miksi kaloreiden mittaaminen ahdistaa?\nMiksi kaloreiden mittaaminen ahdistaa?\nMarssin eilen vaimoni kanssa lounaalle Stockmannin yläkertaan Helsingissä. Valitsin listalta ison caesarsalaatin, joka oli höystetty murhatun kanan palasilla.\nTuli tuttu tenkkapoo: paljonko lautasella mahtoi olla kaloreita? Parempi puoliskoni veikkasi jopa tuhatta, koska kastike on käytännössä majoneesia – eli silkkaa rasvaa. Itse olin jo siinä vaiheessa naputellut kännykkäni lokiin 600 kaloria.\nNo, miksi kaloreiden mittaaminen olisi tärkeää?\nIhan vain sen takia, että jos olen vastaavalla tavalla jatkuvasti optimisti, kerään etureppuuni vuodessa 20 kiloa lisää läskiä. Siis pelkästään lounaistani.\nEntä pitäisikö menyyssä lukea, paljonko annos sisältää kaloreita? Mielestäni se olisi erinomaista palvelua, jolla ravintola voisi erottua edukseen.\nAsiaa pohtinut työryhmä kuitenkin päätyi loppuvuodesta 2014 siihen, ettei syöttölöiden tarvitse vaivautua moiseen turhuuteen.\nTerveysasiantuntijat olivat kyllä kaloritietojen kannalla. Terveyden ja hyvinvoinnin laitoksen tutkija Ritva Prättälä totesi Hesarissa (29.11.2014), että asia olisi tärkeä suomalaisten ylipainon vuoksi:\n”Ihmiset eivät tiedä, kuinka paljon kaloreita he kasaavat lautaselleen. Tämä olisi yksi tapa kertoa asiasta niille, jotka ovat asiasta kiinnostuneita.”\nIdeaa puolsivat esimerkiksiksi sosiaali- ja terveysministeriö, Kuluttajaliitto ja Sydänliitto. Mutta ”elinkeinopuoli” vastusti. Se tarkoittanee ravintolayritysten edustajia.\nHesari oli rustannut uutisensa kaveriksi hauskan gallupin, joka oli varmasti kaikin tavoin epätieteellinen. Mutta kiinnostava se oli silti.\nToimittajat olivat kysyneet neljältä lounastajalta arvioita heidän annostensa kaloreista (ilman juomia). Ravintolat olivat Chicos, Mäkkäri ja Subway.\nArvaukset menivät näin (suluissa todellinen lukema):\nTuloksista voi todeta, että kaksi viimeksi haastateltua oli joko hyvin tarkasti kartalla tai jopa turvallisella tavalla väärässä. Sen sijaan ensimmäinen kaksikko oli aivan kaseikossa.\nSapuskan todellinen energiamäärä oli jopa kaksinkertainen lounastajan omaan arvioon verrattuna!\n(Muistutan varmuuden vuoksi, että luet bisnesblogia. Tarkoitukseni ei ole tarjota virikkeitä ruokauskontojen fanaatikoille tai muille kajahtaneille. Ole hyvä ja pura traumojasi vaikkapa Suoli24:n ”keskusteluryhmissä”.)\nJostain tahdonlujuudesta tai automaattisesta biologisesta kontrollista viisastelevat eivät tiedä, mistä puhuvat. Johan se on päivänselvää, että miljardien ihmisten kivikautinen säätömekanismi on aivan susi.\nItsekin pystyn vetämään helposti tuhat kaloria ylimääräistä joka päivä ilman, että kroppani varoittelisi ylikuormasta kertaakaan. Pikemminkin päinvastoin, mässäily on tosi kivaa.\nMaailmanlaajuinen läskivyöry tarjoaa vain yhden esimerkin siitä, miten surkea laskuri korviemme välissä nököttää.\nKaloreiden mittaaminen ei suju ihmiseltä alkuunkaan ilman apuvälineitä.\nAsiaa mutkistaa se, että tässäkin asiassa kuvittelemme olevamme parempia kuin olemmekaan.\nUsein siteeramani tiedemieskaksikon Daniel Kahnemanin ja Amos Tverskyn monet kuuluisat tulokset käsittelevät juuri sitä, miten huonoja ihmiset ovat arvioimaan vaikkapa pieniä riskejä. Ja että ongelma koskee myös tieteen harjoittajia itseään, vaikka he kuinka olisivat tilastotieteen ammattilaisia.\nMitä tapahtuu, kun kerron vaikkapa satunnaiselle lounasseuralle siitä, että pidän kirjaa syömisistäni? Samat kommentit alkavat toistua aika pian:\nKaloreiden mittaaminen ei kannata, koska täsmällistä kalorilukemaa on mahdotonta tietää.\nKirjaaminen on aivan liian vaivalloista. Sitä paitsi se on ahdistavaa.\nParempi tapa on noudattaa dieettiä X – eli jättää ruokavaliosta Y:n kokonaan pois.\nKyllä peili aikanaan kertoo, jos tulee ahmituksi liikaa.\nKannattaa syödä vain nälkäänsä.\nToisin sanottuna ihmiset keksivät vikkelästi selityksiä, miksi pää kannattaisi tunkea hanuriin. Ilmeisesti tieto todella lisäisi tuskaa.\nLähes identtiset jorinat toistuvat yritysjohtajien puheissa päivittäin. Vain yksittäiset sanat vaihtuvat, mutta ajatus säilyy:\nMarkkinoinnin tuloksia ei kannata ennustaa, koska arvauksiahan ne kuitenkin olisivat.\nKoulutuksen vaikutuksia on vaikeaa – tai jopa mahdotonta – mitata. Mutta onneksi kaikki tietävät, että hyvä koulutus takaa työpaikan.\nMe sovellamme japanilaisten lean-oppeja (tai jotain muuta bisneksen muotivirtausta).\nRaportit kyllä kertovat, jos strategia ei toimi.\nPitää vain ostaa halvalla ja myydä kalliilla.\nNämä ovat sentään vielä näennäisen järjellisiä väistöliikkeitä. Mutta joskus vastaväitteet ovat niin käsittämättömiä, että on parasta vain hymyillä kohteliaasti ja haihtua paikalta.\nJotain ahdistavaa lukuihin kuitenkin selvästi liittyy. Ehkä mittaaminen tuottaisi niin epämiellyttäviä tuloksia, että olisi pakko käynnistää iso saneeraus.\nSitä myös kalorilukemia välttelevät ihmiset pelkäävät. Kaloreiden mittaaminen on joka kerta yhtä tyrmistyttävää: vuorokauden kiintiö tulee tosi helposti täyteen jo lounaalla!\nSitä paitsi johtajien töräytykset kertovat siitä, etteivät edes parhaiten palkatut ja koulutetut ammattilaiset ymmärrä, mitä mittaaminen ylipäätään tarkoittaa. Puhumattakaan siitä, mihin numeroiden pyörittely tähtää – tai milloin se tosiaan on aivan turhaa.\nPalaankin lähiaikoina aiheeseen. Kärsimättömät ammentakoot insipiraatiota erinomaisesta teoksesta How to Measure Anything: Finding the Value of Intangibles in Business*. Opuksen kirjoittaja Douglas W. Hubbard on mutkikkaiden bisnesten mittaamiseen erikoistunut yhdysvaltalainen konsultti ja kouluttaja.\nEt voi luottaa aivojesi kirjanpitoon, koska pääkoppasi tärkeimpiä tehtäviä on haalia ja säästää energiaa. Kaloreiden mittaaminen saattaisi pakottaa sinut raskaisiin töihin.\nPS. Hesarin laatimaan minigallupiin liittyi muuten hauska (tai traaginen) yksityiskohta: kukin neljästä koekaniinista oli saanut kuvansa lehteen. Ei liene vaikea arvata, ketkä kaksi olivat potrettiensa perusteella selvästi ylipainoisia, ketkä taas hoikassa kunnossa.\n* Antille kiitos oivasta lukuvinkistä!\nPrevEdellinenTuotteistaminen on kasvun este – ja höpsis!\nSeuraavaMitä mittaaminen oikeasti tarkoittaa?Next\nMoi Jari, pitkästä aikaa.\nMihin kirjaat kalorit ylös? Ajattelin juuri tänään etsiä jonkin aplikaation tuota varten. IPhonen Terveys-appista näyttää puuttuvan päivän hengitetty kalorimäärä kokonaan, joka oli yllätys, kun sitä aamulla selasin ja tuunasin.\nMoi Sami, tervetuloa taas keskustelupiiriin!\nOlen kokeillut tusinoittain erilaisia ohjelmia. Niistä toistaiseksi kätevimmäksi on osoittautunut Jawbone UP -rannekkeeseen liittyvä iPhone-appi.\nSapuskat on helppo kirjata aika tarkastikin. Toisaalta voin nopeasti syöttää karkean arvioni vaikkapa juuri ravintola-annoksesta.\nSehän juuri on useiden sovellusten todellinen ongelma, että ne penäävät yksityiskohtaista dataa, vaikka sitä ei vain ole käytettävissä. Jawbonen sovellus suostuu yhteistyöhön kiltisti muulloinkin.\nSama sovellus kirjaa nukkumiset ja laskee kalorinkulutuksen a) askelten, b) käsin syötettyjen harjoitustietojen (kuten spinning-pyörällä vispaamani tunnit) ja c) automatiikan avulla (esim. RunKeeperistä). Myös Withingsin wlan-henkilövaakani tuuttaa painotiedot automaattisesti mukaan.\nKaikenlaisia vempaimia on itselläkin käytössä, Polarin Loop, Beddit unianalysaattori ja Suunto Movescount, johon treenit tulevat treeniklubilta suoraan, iQniter ohjelmasta. Hieno systeemi.\nVerenpainetta ja sykettäkin tulee seurattua, joten tuo ravinto olisi looginen lisä, kun uni, aktiivisuus, treenit ja peruselintoiminnot tulee jo rekisteröityä. Loopin jätän suosiolla yöpöydälle yöksi, kun Beddit antaa vähän tarkempaa analyysia ja tiedot ovat useinkin ristiriitaisia. Samoin treenien ajaksi se jää hyllylle, kun taas Suunto hoitaa tuon tontin. Omaa yleistä passiivisuutta tuo Loop demonstroi hyvinkin, vaikkapa näin sunnuntaisin.\nNyt löysin iPhoneen FatSecretin kalorilaskurin, joka näyttää keskustelevan luurin Terveys-aplikaationkin kanssa. Ja nopealla vilkaisulla siellä näyttäisi olevan aika paljon jo jopa tuotemerkkikohtaisia ruoka-aineita kirjattuna valikkoon. Jopa Dolce Custon aamukahvini löytyi. Taidan testata sen käyttöä. Syömisten kirjaaminen ylös on parhaita työkaluja, haluaa painon menevän mihin suuntaan tahansa. Kirjaaminen realisoi ja se yllättää usein ammattilaisenkin.\nOlen välillä katsellut tuota Jawbonen härpäkettä. Täytyy varmaan tutustua siihenkin, kun ammatin puolesta on hyvä tietää näistä vempeleistä kaikki mahdollinen. Voinet suositella sitä?\nEnköhän uskalla suositella myös Jawbonea (siis langatonta UP24-mallia). Sen hyviä puolia on epätekninen ulkonäkö ja aika muikea akkukesto (2 viikkoa viimeisimmän softapäivityksen jälkeen).\nHuonoa rakkineessa on se, että ranneke on aika helppo kadottaa, koska se ei ole varsinaisesti lukossa ranteen ympärillä. Samoin latauspistokkeen hattu (eli rannekkeen toinen pää) saattaa joutua hukkaan.\niPhone-sovelluksen huono puoli on se, että ilman verkkoyhteyttä se toimii aika nihkeästi.\nMinulle kalorihomma on päässälaskua. Joka ruokapurkissahan ne on kyljessä ja voi jo etukäteen haarukoida, miten paljon päivittäin syö.\nMittareiksi ovar riittäneet peili ja vaaka.\nSepä se, ettei nyt hifistellä. Ihminen on surkea juuri tuossa päässälaskussa. Eikä kyse ole siis laskutaidosta, vaan ihan muusta.\nLue aikanaan kirjoittamani juttu Sitä saa, mitä mittaa.\nOlennaisin pointti mittaamisessa on juuri se, että se pakottaa noteeraamaan asioita. Se vaikeuttaa itsepetostelua. Lentoyhtiön rahtarit on vain yksi lukemattomista esimerkeistä.\nOli muuten hauska katsoa hiljattain tv:stä, miten eräs Jutta Gustafsbergin superdieettiohjeman osallistuja valehteli aivan pokkana.\nKalorilukemien mukaan hänen olisi pitänyt laihtua selvästi. Mutta ”jostain syystä” homma ei toiminut, vaikka hän oli a) hoitanut liikuntansa sovitusti ja b) ei missään tapauksessa ollut hiipinyt yöllä jääkaapille.\nOli varmaan raskaat luut, huonot geenit tai jotain…\nKaloreiden mittaamiseen iPhonella on olemassa järkevä applikaatio: MyFitnessPal. Viivakoodinlukijalla saa lähes kaikki tuotteet kirjattua nopeasti. Juttelee Healthin kanssa.\nMutta asiaan: tuotteistetut pikaruokalat kyllä kertovat kalorimäärät aterioilleen. Ehkä kaloreiden ilmoittamispakko olisi hyvä asia myös ravintoloiden kannalta: se kun laittaisi miettimään ateriat (tuotteet) kuntoon.\nKalorilaskenta saattaisi tosiaan ohjata joitain summamutikassa hääriviä ravintolayrittäjiä suunnittelemaan ja tuotteistamaan touhujaan.\nJokainen täyspäinen ravintolayrittäjä on dokumentoinut annoksensa joka tapauksessa resepteiksi. Muuten jokainen keittiössä häärivä turaa mitä sattuu.\nLaatu vaihtelee holtittomasti, samoin esimerkiksi annosten raaka-ainekustannukset. Se taas tarkoittaa, että ravintolan mahdollinen kannattavuuskin lienee lähinnä tuurista kiinni.\nToki eri maissa pyörivien Kuppilat kuntoon -sarjojen perusteella vaikuttaa, että monet ravintoloitsijat ovat todella kaukana mistään järjestelmällisestä tuotekehitystyöstä.\nEn periaattellisista syistä pidä pikaruokaloista, mutta juuri nämä kaloritaulukot ovat hyviä. Olemme mennossa raxiin syömään lastenkutsujen päätteeksi ja pystyin netistä tarkistamaan päivän ruokalistan allergioiden varalta etukäteen.\nOstajan kannalta juuri tällainen ennustettavuus on hyvä asian. Erityisesti McDonald’ssa pidän siitä, että tuotteistetut hampurilaiset on listattu jokaisen tarjottimella olevan lappusen toisella puolla (ainakin joskus oli). Voin siis erikseen pyytämättä tutustua tuotteen sisältöön.\nOlen miettinyt tuotteistuksessa nimenomaan tätä informaatio puolta. Tuote pitäisi olla yksinkertainen (kuten hampurilainen) ja tuotteen kuvaus helposti saatavilla. Teemme töissä tuotekuvauksia ja yritämme tuotteistaa yksinkertaisesti tehden ostamisen asiakkaalle helpoksi, mutta tuotteistus pitäisi olla helposti/vaivatta saatavilla.\nKiitos Jari, olipa taas mielenkiintoinen avaus. Se antaa aasinsillan linkata minulle ajattelemisen aihetta antaneeseen artikkeliin titeellisestä tutkimuksesta yleensä ja terveystutkimuksesta ihan erityisesti https://www.pronutritionist.net/6-syyta-miksi-ravitsemuskeskustelu-velloo-ristiriitaisena/ Esille nousee sama asia asiantuntijoillekin vaikeasta tieteellisen totuuden tulkinnasta, mutta ennen kaikkea siitä median vastuuttomasta ylivallasta, jolla erilaisia yksittäisiä ja taustoittamattomia ”totuuksia” torvetaan kansalaisille tiedoksi ja terveysuskovaisille ismeiksi.\nVastikään uutisoitiin, että syövät eivät oikeastaan johdukaan asioista mihin voit itse vaikuttaa, vaan huonosta tuurista, kun solun jakautuminen menee kehossasi killiin (epäilemättä pätevä Johns Hopkinsin tutkimus); samalla painolla on usalaisille aikaisemmin kerrottu, että obesiteettisi johtuu huonosta geeniperimästäsi, etkä voi siihen itse mättöä rajoitamalla vaikuttaa. Ja somessa kerätään sitten rahaa suoliston laihdutusleikkausta varten… ja XXL-mallit huutavat oikeuksiensa perään ja lihavuuden ”normalisoimisella” luvallistetaan hallitsematon lihavoituminen.\nMeni vähän ehkä ohi, kiitos aasinsillasta; mittaaminen on välttämätöntä, vaikka mittarit eivät olisikaan 100% tarkkoja. Ilman mittaamista hukka perii, terveydessä ja bisneksessä.\nKiitos Timo, tuo oli kiinnostavaa pohdintaa ja mediakritiikkiä!\nMainitsemassani Hubbardin kirjassa on mainioita esimerkkejä pelkästään siitä, miten mittauksen paloitteleminen pienempiin osiin johtaa huimasti parantuneisiin kokonaistuloksiin.\nSehän pätee myös kaloreihin. On aivan toivotonta yrittää arvioida koko päivän kalorikulutusta. Mutta jos arvioin (vaikka kuinka epätarkasti) yksittäisiä aterioita, kokonaistulos osuu paljon tarkemmin maaliin.\nToisin sanottuna usein näennäisen epätarkatkin (osa)mittaukset vähentävät rajusti epävarmuutta. Ja sehän on aina mittauksen perimmäinen tarkoitus – asia, josta aion kirjoittaa lähipäivinä lisää.\nItse olen kyllä aika vakaasti kaloriskeptikoiden puolella. Kyse on pohjimmiltaan siitä, mitkä mittarit ovat hyviä, mitkä huonoja ja mitkä turhia. Kaloreiden seuraamisen lasken aika pitkälti turhaksi.\nPaljon tehokkaampaa on seurata lopputulosta, eli käytännössä kehon painoa ja koostumusta. Itselläni on käytössä Withingsin vaaka, joka mittaa painoa ja rasvaprosenttia ja piirtää niiden kehityksestä käppyrät sekä kännykkäsovellukseen että nettipalveluun.\nPidän myös jonkun tietyn ruokavalion seuraamista hyvänä vaihtoehtona. Ehkä se ei kaikille toimi, mutta minulle ainakin.\nToimiva ruokavalio on tarpeeksi herkullinen, jotta sitä tekee mieli noudattaa, tekee niin kylläiseksi ettei tee mieli mässäillä ylimääräisiä herkkuja, ja pitää kehonkoostumuksen halutulla tasolla ilman erityisempää vaivannäköä. Tästä on se etu, että ruokailupäätöksiin ei tarvitse kuluttaa kovinkaan paljon resursseja. Ne tulevat aikalailla automaattisesti, kun ruokavalioon on tottunut. Näin päätöksentekoresursseja säästyy oleellisempiin päätöksiin.\nKaltaiseni kalorinlaskija voi syödä mitä tahansa. Joudun huolehtimaan vain siitä, että sapuskasta kalorilukema on enintään sama kuin päivän kulutus.\nTuo vakioruokavalio on hankala erityisesti siksi, etten harrasta (samanlaista) liikuntaa joka päivä. Kunnon pyörälenkki voi viedä helposti yli 2000 kaloria, mikä siis tuplaa kulutukseni.\nJollain tavalla joudun siis laskemaan kaloreita joka tapauksessa. Jos homma jää vähänkään intuitioni varaan, viikon tai parin päästä puntari näyttää ikäviä uutisia.\nJoka tapauksessa veikkaan, että bisnesprosessit ovat vielä pykälää vaikeampia ohjattavia pelkän näppituntuman varassa.\nJohtajat ja asiantuntijat kuitenkin luottavat vankasti kokemukseensa ja näkemykseensä. Todellisuudessa he lyövät vetoa todella hataran tiedon varassa.\nOili Valkila sanoo:\nMenen nyt ehkä vähän ulos mittaamisen merkityksestä. Tuo kiinnostavan juttusi alun tieto: ”Asiaa pohtinut työryhmä kuitenkin päätyi loppuvuodesta 2014 siihen, ettei syöttölöiden tarvitse vaivautua moiseen turhuuteen” antoi mahtavan myyntikriteerin heränneille ravintoloitsijoille.\nKaikkea ei meilläkään tarvitse (tarvitsisi) säätää lailla: Ravintola voisi vapaaehtoisesti alkaa toteuttaa jotakin, mitä ei virallisesti vaadita, mutta mikä vetäisi asiakkaita.\nItse suosisin ehdottomasti ravintoloita, jotka kertovat annostensa kalorimäärän listallaan. Siispä..?\nTuo ravintola-alan näkökulma muistuttaa jotenkin taksikuskien reaktioita Uberiin. Jos (monet) asiakkaat haluavat kaloritietoja, miksi helkkarissa niitä pitää pantata?\nMitään logiikkaahan tuossa päätöksessä ei ole. Jos jokaisen kaupan hyllystä löytyvän elintarvikkeen sisältö on dokumentoitava pilkulleen, minkä ihmeen vuoksi ravintolalla pitäisi olla vapaus salata ruokiensa ainesosat?\nEhkä taustalla on ajatus, että karu totuus karkoittaisi asiakkaita. On niin paljon mukavampi vetää herkkuja kaksin käsin, kun numerot eivät nalkuta.\nMenee hiukan mainostamisen puolelle, mutta menkööt. Kuinka moni muuten katsoo mäkissä hampurilaislootaa tarkemmin. Sieltä löytyy ravintotiedot painettuna.\nJa toisessa syöttölässä eli hesessä on oma ravintoainelaskuri. Joltain hampparikuninkaalta löytyy nopeasti vain lista allergisoivista aineista.\nMutta ihmettelen, ettei joku ruokapaikka ole jatkojalostanut ratkaisua, jossa esim. kantiskortilla päivitetään koko ajan syötyjen aterioiden kirjoa yksinkertaiseen sovellukseen. Eli suoraan ostohetkellä tiedot karkaisivat jonnekkin, josta ne saa imuroitua jälkitarkastela varten.\nNiin tuo kuin muutkin mittaamiset pitää saada automatisoitua, ihminen ei kuitenkaan viitsi nähdä yhtään turhaa vaivaa ja luottaa siihen, että hommat hoituu.\nEsimerkiksi Kotipizzan ja Mäkkärin reilusti ilmoittamilla kalorilukemilla on vaikutusta omaan käytökseeni. Toisinaan syön mieluummin heidän (sinänsä oikein hyviä) ruokiaan kuin jotain ehkä kevyempää, jonka kaloreita en tiedä.\nEn tosin ole koskaan ymmärtänyt, miten kokolihapihvit, tomaatit, sipulit, salaatit ja juustot muuttuvat yhtäkkiä epäterveelliseksi, kun ainekset kasataan sämpylän väliin. Erikseen tarjoiltuna täsmälleen samat raaka-aineet kelpaavat monille ”roskaruoan” fanaattisillekin vastustajille oikein hyvin.\nJuha Haataja sanoo:\nOlikohan kyse Hesarin artikkelista 29.11.2014? Netistä löytyvässä HS:n neljän haastatellun ”naamakuvajutussa” kilokalorit menivät vähän eri tavalla (suluissa todellinen arvo): 1280 (450), 500 (1000), 1500 (1117) ja 1350 (360). Vain yksi haastatelluista arvioi kalorit alakanttiin.\nLukemat ovat versiossasi sekaisin siksi, että kahdessa mainitsemassasi tapauksessa Hesarin kirjaaman vastauksen numero ”1.” on ikään kuin tarttunut seuraavan luvun alkuun.\nSiispä haastateltujen vastaukset ovat 280 ja 350 kilokaloria, eivät 1280 ja 1350 kilokaloria.\nTeksti olisi selvempää, jos Hesarin toimittajat vähitellen uskoisivat, ettei varsinaista virkettä pidä koskaan aloittaa numerolla.\nOk, kiitos selvennyksestä, niinhän tuo tosiaan on. 1. Haastatelluille oli annettu samat kysymyslistat. 2. Vastaukset numeroitu. 3. Mutta tekstiä lukiessa. 4. Menee kyllä sekaisin näiden numerojen kanssa. 😉\nEikö tämä olisi taas tätä sääntelyn lisäämistä? Vaikka pointtisi olikin yksilön epärationaalisuudessa, niin lienee päivän selvää, että ravintoloilla ei ole yhtään turhia resursseja jokaisen eri ruokalistan vaihtoehdon kaloreiden mittauttamiseen. Välimerellä ihmiset elävät hoikkina ja pitkään ilman liikoja kaloritietojakin.\nJos tulisi laki, se olisi sääntelyn lisäämistä. Mutta olisiko se turhaa sääntelyä, se lienee se oleellinen kysymys?\nJos valtionhallinto toimisi järkevästi, se mittaisi asian ja teettäisi pari napakkaa opiskelijatyötä. Muutama vapaaehtoinen ravintola tarjoaisi vuoropäivinä tai vuoroviikoin ruokiaan a) ilman kaloritietoja ja b) kaloritietojen kanssa.\nSen jälkeen katsottaisiin kuiteista, mitä asiakkaat päätyivät tilaamaan.\nJos kaloritiedot kevensivät asiakkaiden ruokavaliota, laskettaisiin, miten paljon se tarkoittaisi kansanterveydellistä hyötyä (eli kutistuisivatko sosiaali- ja terveyskulut).\nJos tulokset olisivat lupaavia, kokeilua voitaisiin laajentaa vähitellen.\nKaloritietojen mittauttamiseen ei tarvitsisi mennä. Kaikkien ruoka-aineiden kalorimäärät löytyvät jo nytkin Fineli-tietokannasta.\nRuoka-aineiden määrät puolestaan löytyvät ravintolan resepteistä. Elintarviketarkastajat voivat lisätä Oiva-pistokokeisiinsa tsekkauksen, että kalorimäärät ovat ruokalistassa hehtaarilleen oikein.\nSitä paitsi veikkaan, että monet ravintoloiden asiakkaat olisivat asiassa tarkkoina niin, että isot virheet paljastuisivat joka tapauksessa.\nOlisiko se turhaa sääntelyä?\nÄänestän, että kyllä olisi.\nOlisiko se turhaa, jos se säästäisi enemmän verovarojamme kuin se kuluttaisi? Ei tässä maassa ravintoloita tarvita yrittäjiä, vaan meitä asiakkaita varten.\nMonet yrittäjät vastustavat esimerkiksi verovelkarekisteriä ja Oiva-tarroja ovenpielissään.\nMielestäni se kertoo kyseisistä huijareista ja kitisijöistä lähinnä sen, ettei heillä ole aikomustakaan hoitaa hommiaan asiakkaan tai yhteiskunnan etu mielessään. Moiset joutavat ajautua konkurssiin mahdollisimman nopeasti.\nJa sellaisiakin yrittäjiä löytyy, joilla ei ole lakisääteistä evästeluvan kyselyä sivuillaan. Joutaisivat ketkut konkurssiin, eikö totta?\nSikäli kuin muistan, monet yrittäjät olivat kuulemma vaarassa ajautua konkurssiin, jos tieto firman heikosta rahatilanteesta ei ole enää salattavissa (verovelkarekisterin vuoksi).\nMonikohan näiden hyväksikäyttäjien vuoksi luottotappioita kärsinyt yrittäjäkollega jaksaa olla empaattinen.\nHenkilökohtaisesti en usko, että ravintoloiden kaloritiedot vaikuttaisivat niin merkittävästi kansanterveyteen, että ravintolat kebab-mestoista ja kiinalaisista alkaen kannattaisi velvoittaa mittaamiseen. Siihen minulla ei ole mitään vastaan, jos jotkut ravintolat kokeilevat tätä ja kaloritiedoista tulee menestyksen myötä jonkinlainen laatustandardi.\nBtw nyt löytyi aihe, jossa Parantainen on kyllä umpidemari. 😉\nOlen monessakin asiassa pesunkestävä punavihreä:\nKannatan tasa-arvoista avioliittolakia + samaa sukupuolta olevien parien adoptio-oikeutta\nKirkko pitäisi erottaa valtiosta\nUusien kokoomusministereiden luontovihamieliset tempaukset ovat mielestäni ala-arvoisia\nEläkekatto pitäisi mielestäni asettaa ilman muuta\nEläkevakuutusyhtiöiden johtajien pörssiomistukset täytyisi saada julkisiksi\nVastustan muutenkin osakeomistusten jemmaamista hallintarekistereihin\nMaarit Toivanen-Koiviston muutto Portugaliin veroja pakoon oli alhainen temppu\nOlin sitä paitsi pudota penkiltä, kun demareiden Eero Heinäluoma tykitti mielipiteitään Kauppalehdessä 6.10.2014 pitkässä haastattelussa, jonka otsikko oli Heinäluoma: ”Eläke ei kasva löysäilystä”. Piti moneen kertaan tarkistaa, vaihtuiko haastateltava välillä EK:n johtajaksi. Niin järkevän lipposlaisia oikeistodemarijuttuja äijä päästeli suustaan.\nKiitos hyvästä vastauksesta puskista huuteluuni. On aina kunnioitettavaa, kun joku uskaltaa muodostaa oman mielipidekokonaisuuden valmiiden sijaan ja seisoa sen takana.\nNoita edellälueteltuja vastustaessaan on selkeä vihervassari, mutta kun listaan lisätään tämä huuhaa-rahastokeskustelu (https://www.hs.fi/paakirjoitukset/a1420344191776) jollaisia ovat ehdotelleet ainakin kepu, sdp, vasemmistoliitto ja vihreät, niin ei tässä oikein itsekään tiedä mikä on ja ketä kannattaisi..\nSe on aika luontevaa, että vasemmistolaiset havittelevat yhteisiä varoja ”bisnesnerojensa” valvontaan. Mutta että kokenut yrittäjä (ja DI) Sipilä on liittynyt jonon jatkoksi. Se ei oikein mahdu kaaliini.\nOlen oikeasti pohtinut, joudunko äänestämään tyhjää kevään vaaleissa – siis ensimmäistä kertaa koskaan. Niin vaikea on keksiä edes vähiten huonoa vaihtoehtoa nykyisten puolueiden joukosta.\nYhteiskunnan kukkarolla tuntuu olevan halukkaita kerjäläisiä. Tämän päivän Kauppalehdessä jo kritisoitiin Tekesiä (https://www.kauppalehti.fi/etusivu/hei,+tahan+voi+hakea+tekes-rahaa/201501715308?ref= ) ja kun muistetaan että Tekes on viime vuosina rahoittanut esimerkiksi GE Healthcarea ainakin 50 miljoonalla eurolla.. Luulisi että GE:llä, jos millä, on rahaa omastakin takaa. No sehän on vanha totuus että tyhmä ei ole se joka pyytää.\nYlipäätään koko yritystukijärjestelmä on pöljyyden huipentuma: eihän kannattava yritys tukea tarvitse ja kannattamatonta on turhaa tukea.\nMitä enemmän tukiaisten (sivu)vaikutuksiin tutustuu, sitä hölmömmältä ne alkavat vaikuttaa. Ne lienevät lopulta korruption muoto, josta on liian monille hyötyä. Tukiautomaattia onkin näköjään lähes mahdoton pysäyttää, kun se on kerran polkaistu käyntiin.\nOlen syönyt ravintolassa (en muista missä maassa…) jonka ruokalistassa oli eriteltynä makroravinteet ja kalorit. Jos perustaisin ravintolan niin minunkin listaltani nuo löytyisivät. Se olisi kilpailuvaltti jos ja kun haluaisin saada ravintotietoisia asiakkaita. Urheilijat ja kuntoilijat näkisivät suoraan mitä syövät.\nKaloritieto yksistään on melko turha jos protskua, rasvaa ja hiilareita ei ole eritelty.\nMonille meille painonhallinnan kanssa taisteleville rasva- ja sokeriaddikteille kaloritietokin olisi jo riemuvoitto. Tosin itsekin seuraan proteiinien määrää, koska joskus aikoinaan niitä tuli syödyksi liian vähän.\nKaloritiedot olisi lisäksi helppo lisätä annoksiin koska ruokalista on kokolailla vakio, ja annoksiin kuuluvat raaka-aineet ja painot tiedetään.\nSuomi on asiakaspalvelun Albania, siitä ei pääse mihinkään.\nOnhan se outoa, miten hanakoita yrittäjät ovat laskemaan omia vaivojaan. Se ei tunnu kiinnostavan pätkääkään, mitä asiakkaat saattaisivat pitää hyödyllisenä.\nNii mutku se netti ja alvi ja verot ja kilpailu, nyyyyyh…\nJa lama ja uhka lounareiden poistamisesta ja venäläisen turismin hiipuminen ja edustuskulujen leikkaukset ja voi tokkiinsa!\nIhan vain pohdintana asiasta: Mitä veikkaat että olisiko ravintolalle kilpailuetu vai -haitta lisätä kaloritiedot ruokalistaansa?\nTieto kyllä palvelisi joitakin asiakkaita, mutta toisia se saattaisi jopa karkoittaa. Olet joskus aikaisemmin moraalisesta itsepetoksesta, siellä oli esimerkki ravintolasta joka lisäsi salaattien yms tarjontaa asiakkaiden pyynnöstä mutta huomasi että se lähinnä lisäsi ”epäterveellisen” pitsan myyntä:\nSiitä jo tuossa jossain kommentissani mainitsinkin: luultavasti ravintoloitsijat pelkäävät juuri mainitsemaasi pelotevaikutusta.\nPidän kuitenkin aina sitä hiukan outona liiketoiminnan periaatteena, että asiakas pitäisi tavalla tai toisella harhauttaa ostamaan. Jos liikeidea ei kestä avointa meininkiä, se joutaakin päätyä vaikeuksiin.\nAinakin Ariely ja kumppanit ovat tutkineet kalorimerkintöjen vaikutusta kuluttajakäyttäytymiseen. Tulos: ei vaikutusta. (https://content.healthaffairs.org/content/31/2/399.abstract).\nTuo How To Measure Anything on kyllä loistava opus. Mielenkiintoista oli, kuinka hyvin ihmiset pystyivät kuitenkin treenaamalla kalibroimaan arvioitaan. Teoksen hengessä voisikin kehittää kalorimittariapplikaation, jossa tarkan arvion sijaan annettaisiin väli, jolle kalorimäärä 95% varmuudella sijoittuu.\nKiitos Santeri, valaiseva tutkimus! Erityisen kiinnostavaa oli se, että jos asiakas osti kevytannoksen, hän ei yrittänyt siirtää säästämiään kaloreita vaikkapa jälkiruokaansa. Moraalinen oikeutus ei siis jostain syystä näyttänyt vaikuttavan.\nTuo Hubbardin kirja on yksi niistä, joka todella kääntää aivoja uuteen asentoon. Suorastaan hävettää, miten alkeellisesti on tullut itse toimituksi lukemattomissa päätöstilanteissa.\nEpäilyttää vähän tuo pelotevaikutuksen toiminta tässä tapauksessa. Tai siis, voin uskoa, että ravintoloitsijat pelkäävät sitä, mutta en usko, että kaloritiedot estäisivät ihmisiä mässäämästä. Kaupoista ostetaan valtavat määrät roskaruokaa ja kaikissa pakkauksissa on tiedot kaloreista. Samoin jenkeissä monet ravintolat ilmoittavat annostensa kalorimäärät eikä se estä ihmisiä mussuttelemasta hampurilaisia ja donitseja. Näkeehän sen jo paikallisväestön vyötäröstä…\nMitä tulee itse kalorien laskemiseen, pidän ajatusta hyvänä, mutta en enää itse harrasta sitä. En voi. Minulla ei ole enää edes vaakaa, avomieheni konfiskoi sen ja kielsi käyttämästä. Toisin sanoen, minulla on syömishäiriö ja jos yritän laskea kaloreita, koko homma menee pipariksi monestakin syystä – yritetty on monet kerrat.\nTietysti ikuisena laihduttajana tiedän summittaisesti, paljonko kaloreita on missäkin ja jos syön normaalisti, pystyn laihduttamaan ilman tarkkaa laskemista, summittainen arvio riittää. Ylläpidän myös ruokavaliota, koska minä en pysty syömään mitä tahansa, vaikka laskisin kaloreita. Tiettyjä ruoka-aineita voin syödä vain joko tolkuttomasti tai en ollenkaan, joten olen valinnut ei-ollenkaan option.\nToisin sanoen, en usko, että kalorien lasku sopii kaikille. Se on ihan totta, että hirveän monella se pään sisäinen rajoitin ei kunnolla toimi, mutta painon pystyy pitämään kurissa ilman laskemistakin.\nKöpi K sanoo:\nKyllä Gadget-freak-diplomi-insinöörin pitää hommata tämmöinen, eikä summassa niitä kaloreita arvailla 🙂\nDiplomi-insinöörin pitäisi näyttää esimerkkiä ja laskea kilokalorien sijaan kilojouleja!\nKöpi, kiitos vinkistä – tuohan on aivan ehdoton värkki (näköjään aina yhtä pitkänä säilyvälle) ostoslistalleni!\nOnkin sitten kiinnostavaa nähdä, mitä rakkine arpoo vaikkapa jonkin kaikkea mahdollista sisältävän paella-annoksen lukemiksi. Mutten yhtään epäile, etteikö se tuottaisi tarkempia arvioita kuin musta tuntuu -menetelmä.\nMutta silti: miksi!? Oi, miksi?\nSiksikö, että oikein syöminen, ”tavoitteellinen” liikunta, kehonmuokkaus, terveydenhallinta, mindfullness ym. hössötys ovat tämän päivän uskonto? Jokaista ”ylimääräisestä” suupalaa seuraa syyllisyys, joka on sovitettava liikuntauhrilla tai luopumalla seuraavan päivän herkkupalasta.\nLiberate yourself from mental slavery and enjoy your life!\nPaluuviite: Miksi mittaaminen ahdisaa - Lighted World


W. A. Mozart. Requiem - Turun ja Kaarinan seurakunnat\nW. A. Mozart. Requiem/\nla 5.11. kello 15.00 - kello 16.00\nSyksyllä 1791 säveltäjänero Wolfgang Amadeus Mozartin ovelle kolkutti tuntematon ja salaperäiseksi luonnehdittu herra, joka ei paljastanut henkilöllisyyttään. Hän halusi tilata säveltäjältä Requiemin, sielunmessun, kunhan Mozart ei kysyisi kenelle se sävelletään tai kuka tilaa teoksen. Palkkio olisi ruhtinaallinen, ja peliveloissa oleva, yltiöpäisesti elellyt sairasteleva säveltäjä otti tilauksen vaimonsa neuvosta vastaan.\nMozart alkoi pian oudoksuen uumoilla säveltävänsä omaa sielunmessuaan ja sävellystyö kävi raskaaksi. Salaperäinen vieras kävi uudemman kerran kysymässä sävellystyön edistymistä ja vaikka kalpea Mozart yritti ahkeroida, teos jäi häneltä kesken, perimätiedon mukaan Lacrimosa-osan kahdeksannesta tahdista. Nykytutkimusten mukaan 35-vuotiaan Mozartin kuolinsyy saattaa olla nykyään helposti hoidettavissa oleva streptokokki-infektio, joskin lukuisia syitä myrkyttämisestä alkaen on pohdittu. Säveltäjä haudattiin vaatimattomin menoin - edes vaimo ei ollut paikalla - , mutta joitain päiviä hänen kuolemansa jälkeen Mozartin oppilaiden viimeistelemä Requiem esitettiin erään kreivin nimissä tämän vaimon sielunmessuna ja Mozartin vaimo Constanze sai rahat teoksesta, mikä tuli enemmän kuin tarpeeseen ja velkojen maksuun.\nPoikkeuksellisella ja hienostuneella neroudella sävelletty Requiem lienee Mozartin sekä tunnetuin että rakastetuin teos ja sävellykseen liittyvä tarina on kiehtonut aina kuulijan mieltä.\nTuomiokirkossa kuultava Mozartin Requiem esitetään perinteisesti kuoron, solistin ja orkesterin voimin, mille kokoonpanolle teos on alunperin kirjoitettukin.\nKonsertissa sytytämme kynttilän kaikille niille edesmenneille, joita pyhäinpäivänä haluamme muistaa.\nKaisa Takkula, sopraano\nLiput 25/20/12 joko Lippu.fi (+ toimitusmaksu) - ilman toimitusmaksuja tuomiokirkon info-pisteestä koska tahansa kirkon aukioloaikoina iltakuuteen saakka. Konserttipäivänä viimeiset liput myydään tuntia ennen ovelta. Varmista lippusi ajoissa!


Reittejä Kontulaan: lokakuuta 2013\nTerveisiä liikeilmaisun työpajasta!\nLiikeilmaisun työpajassa on viime viikkojen aikana ehditty tehdä monenlaista: on pohdittu kontulalaisuutta esimerkiksi luomalla fyysisiä hahmoja, tanssimalla ja jopa improvisoimalla äänimaisemia! Kävimme tänään siis vierailemassa musiikkityöpajassa ja pääsimme heti yhteisen jammailun makuun:\nReittejä Kontulaan -työpajaohjaajat vauhdissa: Eve, Juho, Antti ja Juhani!\nViime viikolla mietimme sanojen ja mielikuvien pohjalta liikkeitä, joista lopulta muodostui ryhmäläisten itse tekemä liikekoreografia, "Kontula-koreografia". Lopputunnista kuului iloisia kommentteja: "Tästähän tuli hieno! En mä olis uskonut et me osattaisiin itse tehdä koreografiaa, mut ei se ollutkaan niin vaikeeta!".\nVinkki: Parhaat palat yhteisistä koreografioista esitetään videokoosteena torstaina Reittejä Kontulaan -iltamissa, kannattaa tulla kurkistamaan!\nOlen onnellinen tästä porukasta, jonka kanssa on suoraan sanoen ollut hulvattoman hauskaa. Jokaisen työpajakerran jälkeen olen ollut entistä inspiroituneempi ja mieleen tulee edelleen loputtomasti ideoita, joita tämän innostuneen, rohkean ja luovan ryhmän kanssa voisi vielä tehdä.\nEnsi viikolla on kuitenkin jo viimeinen kertamme liikeilmaisun työpajan muodossa, koska yhteisen Kontulan aika! -esityksen harjoitukset pyörähtävät käyntiin. Siis kohti uusia haasteita!\nLähettänyt moro klo 23.31 Ei kommentteja:\nLähettänyt moro klo 16.12 Ei kommentteja:\nMiten Batman liittyy Kontulan historiaan? Tiedätkö sinä oikean vastauksen tai onko sinulla mahtava selitys takataskussasi?\nLähetä vastauksesi osoitteeseen reittejakontulaan@gmail.com ja liitä mukaan yhteystietosi.\nParas selitys tai oikea vastaus palkitaan iltamissa ensi torstaina. Tervetuloa siis kuuntelemaan selitykset paikan päälle, ja kuulemaan myös oikea syy. Sillä niillä toden totta on yhteys…\nLähettänyt moro klo 19.16 Ei kommentteja:\nLähettänyt moro klo 12.17 Ei kommentteja:\nKuvakollaasi musiikki- ja äänityöpajan eilisestä meiningistä\nKuuntele täältä kappaleemme "Tsidun yö autiolla punttisalilla":\nLähettänyt moro klo 16.17 2 kommenttia:\n”Mikä sinua vaivaa?” kysyi kana. ”Sinulla ei ole mitään tekemistä, siksi sinä saat päähänpistoja. Muni tai kehrää, niin se menee ohitse.”\n”Mutta on niin ihanaa kellua vedessä”, sanoi ankanpoika, ”ihanaa uida ja kastaa kaulansa ja sukeltaa pohjaan.”\n”Kaikkea kanssa!” sanoi kana. ”Sinä olet tullut hulluksi! Kissa on viisain mitä tiedän. Kysy häneltä, onko hänestä hauskaa uida tai sukellella. Itsestäni en tahdo puhua. Tai kysy itse emännältä, vanhalta eukolta, häntä viisaampaa ei ole koko maailmassa! Luuletko että hänestä on hauskaa kellua ja kastaa kaulansa?”\n”Te ette ymmärrä minua!” sanoi poikanen.\n”Niin, jos me emme ymmärrä sinua, niin kuka sinua sitten ymmärtäisi. Älä luule olevasi viisaampi eukkoa ja kissaa – ei nyt puhuta minusta. Älä sinä horise lapsi, vaan kiitä luojaasi kaikesta hyvästä, mitä sinulle on tehty. Olet päässyt lämpimään tupaan ja vakavaan seuraan, josta voit ottaa oppia. Mutta sinä olet loruilija, eikä sinun kanssasi ole hauska seurustella. Usko pois, tarkoitan parastasi, sanon epämiellyttäviä asioita ja siitä tunnetaan tosi ystävät. Katso nyt vain, että opit munimaan tai kehräämään!”\n(katkelma sadusta Ruma Ankanpoika)\nTänään reitit Kontulassa kulkivat päiväkotilasten ja eläkeläisten luokse. Vietimme tänään Satupäivänä ihanan hetken Lammikon päiväkotiryhmän kanssa. Viime viikolla etsin palvelukeskuksen Kauneus ja terveys -messuilta innokkaita sadun lukijoita ja onnekseni sain kaksi innokasta, Tuulan ja Katrinin mukaan.\nPalvelukeskuksen messuilla uusi työryhmämme jäsen Jouni asettelee mainosta.\nSatuhetki järjestettiin yhteistyössä Kontupisteen kanssa Wanhassa Postissa jonne oli luotu valoilla ja rekvisiitalla satumaista maailmaa. Innokkaat eläkeläiset lukivat Ruman ankanpojan ja lapset saivat tehdä tarinaan ääntä ja liikettä aina sopivissa kohdissa.\nEnnen satuhetken aloittamista lasten piti hieman venytellä ja avata ääntä.\nLopussa lapset saivat puhallella höyheniä ja juttelimme yhdessä minkälaista on oikeastaan olla erilainen. Lapset olivat sitä mieltä, että kaikki ihmiset eivät voi olla samanlaisia sillä muuten äidit sekoittaisivat lapsensa se mutkistaisia asioita huomattavasti.\nRuma Ankanpoika satu lähetetään myös tänään illalla valtakunnallisen Satupäivän kunniaksi Dinatv:stä. Se voi katsella etukäteen myös Stadi.tv:stä tästä linkistä.\nKiitos lapsille ja lukijoille tästä pienestä rauhallisesta ja satumaisesta hetkestä pyryttävän ensirännän päivänä. Ja kiitos myös Kontupisteen Janille!\nLähettänyt moro klo 17.01 Ei kommentteja:\nReittejä Kontulaan -projektin kirjoittamistyöpaja on pyörinyt Kontulan kirjaston tiloissa maanantai-iltaisin nyt vähän yli kuukauden päivät. Pajassa on pohdittu kirjoittamisen peruskysymyksiä ja -pulmia, kuten esimerkiksi:\n"Ideoita ja tarinoita tulee kuin turkin hihasta, mutta miten ne saisi paperille?"\n"Pitääkö teksti kirjoittaa järjestyksessä alusta loppuun?"\n"Kiinnostaako ketään tämä, mitä kirjoitan?"\n"Onko tekstini maailma liian ällöttävä?"\nJa niin edelleen, ja niin edelleen. Voin näin pajan vetäjän näkökulmasta sanoa, että osallistujilla ei onneksi ole aiheista puutetta. Kaikilla heillä on kiinnostavat omat maailmansa ja kiinnostuksenkohteensa, joita olemme pajassa lähteneet tutkimaan kirjoittamisen kautta. Olemme päässeet huomaamaan, että oli aihepiirinä sitten vampyyrit, muusikot tai pikkukaupungin juonittelut, tekstin työstäminen lähtee siitä, että heittäytyy täysillä siihen, mikä kiinnostaa. Karsiminen, kehittely ja kyseenalaistaminen seuraavat vasta myöhemmin.\nKirjoittaminen on hidasta puuhaa. Se ei ole pelkästään sanojen laittamista peräkkäin eikä teknisten taitojen opettelua. Se on antautumista prosessille, joka voi viedä ennakoimattomiin suuntiin. Tekstin kirjoittaminen ei ole hetkessä tai kerralla valmiiksi saatava tehtävä, vaan vaihe vaiheelta syvemmälle etenevä tutkimus – oli kyseessä sitten näytelmä, runo, novelli, romaani tai lajiltaan vielä määrittelemätön sanataideteos.\nTekstien luomiseen on siis työpajassa lähdetty verkkaisen ja huolellisen työskentelytavan ja kunkin omaan ideaan syventymisen kautta. Tavoitteena on, että kirjoittajat saavat työpajan myötä siinä määrin työkaluja ja materiaalia, että he pystyvät itsenäisesti jatkamaan tekstiensä työstämistä projektin jälkeenkin. Toivotaan, että Reittejä Kontulaan -iltamissa 31.10. kuullaan silti ainakin osia työn alla olevista teksteistä!\nReittejä Kontulaan -projektin dramaturgi ja kirjoittamistyöpajan vetäjä\n(Vastaukset peruskysymyksiin, ylhäältä alas:\nLähettänyt moro klo 19.33 Ei kommentteja:\nLähettänyt moro klo 12.04 Ei kommentteja:\nLähettänyt moro klo 17.56 Ei kommentteja:


Oma sovellus digitaaliseen kauppaan | ite wiki\nOma sovellus digitaaliseen kauppaan\nMikä on Digitarvike -sovellus?\nKehitimme Digitarvike.fi -sovelluksen, joka mahdollistaa digitaalisen asioinnin Digitarvikkeen verkkokaupassa. Sovelluksen avulla voidaan selata Digitarvikkeen huippuvalikoimaa, tilata tuotteita sekä saada alennuksia.\nSovellus toimii sekä Android- että iOS-laitteilla ja on saatavilla Google Playsta ja App Storesta. Sen kehityksessä höydynnettiin Digitarvikkeen nykyistä verkkokauppaa.\n”Sovelluskaupan luominen Digitarvikkeelle oli yllättävän nopea ja suoraviivainen prosessi. Oma sovellus auttaa meitä vahvistamaan brändiämme ja suunnattujen kampanjoiden kautta voimme tarjota lisäarvoa asiakkaillemme. Tecinspire vastasi myös sopimuspuolen asioista Android ja iOS sovellusalustoihin.”\n– Janne Rajala, Hallituksen jäsen, www.digitarvike.fi\nJanne Rajala, Hallituksen jäsen, www.digitarvike.fi


Suominen mukana Vastuullinen kesäduuni -kampanjassa | Suominen\nSuominen mukana Vastuullinen kesäduuni -kampanjassa\nSuominen on mukana Vastuullinen kesäduuni -kampanjassa, joka haastaa työnantajat tarjoamaan 14–29-vuotiaille nuorille enemmän ja laadukkaampia kesätyöpaikkoja. Tämän johdosta Suomisen Nakkilan-tehtaalla on tarjolla 11 kesätyöpaikkaa tulevana kesänä. Kampanjan järjestävät T-Media ja Taloudellinen tiedotustoimisto TAT.\nVastuullinen kesäduuni -kampanja kehittää nuoren työelämätaitoja ja luo positiivisen kuvan työelämästä sekä auttaa nuorta tienaamaan omaa rahaa. Suominen varmistaa tämän sitoutumalla kuuteen periaatteeseen:\nSuomiselle kampanjaan osallistuminen on osa laajempaa pyrkimystä tarjota tasavertaiset työmahdollisuudet kaikille ja tukea YK:n kestävän kehityksen tavoitteita. Kampanjaan osallistuminen liittyy kestävän kehityksen tavoitteeseen nro 8, Edistää kaikkia koskevaa kestävää talouskasvua, täyttä ja tuottavaa työllisyyttä sekä säällisiä työpaikkoja. Yksi sen alatavoitteista on vähentää merkittävästi niiden nuorten määrää, jotka eivät käy työssä tai opiskele. Lue lisää Suomisen yritysvastuuagendasta ja kestävän kehityksen tavoitteista.\nLue lisää Suomisen kesätyöpaikoista.